Nantikan siri ‘lompatan’ seterusnya

Insiden lompat parti dalam kalangan wakil rakyat, sama ada ADUN atau ahli parlimen bukanlah sesuatu yang baru di negara kita. Reaksi rakyat bercampur-campur kerana aksi ‘hebat’ ini.

Ironinya sebahagian kita boleh menerima apabila wakil rakyat parti lain melompat ke partinya, tetapi marah dan menentang pula apabila wakil rakyat partinya melompat ke parti lain dengan pelbagai label dan gelaran.

Kita dapat lihat sebilangan wakil rakyat pembangkang yang mengubah haluan untuk menyertai parti pemerintah selepas PRU14, dan parti pemerintah pula menerima mereka. Apa sebab mereka melompat? Hakikatnya, masing-masing mempunyai sebab tersendiri.

Namun penulis berpandangan, apabila parti mereka hilang kuasa dan menjadi pembangkang pertama kali dalam sejarah, sebahagian pemimpinnya mencari ‘dahan berpaut’ yang mungkin bimbang peruntukan kawasan mereka dipotong.

Selain itu, mereka juga mungkin bimbang hilang jawatan penting, hilang elaun pelbagai jawatan dalam agensi kerajaan dan GLC, hilang kontrak syarikat kroni dalam projek-projek kerajaan, tidak terkecuali, mungkin bimbang didakwa kerana disyaki terlibat dalam jenayah terutamanya rasuah.

Lazimnya ramai wakil rakyat pembangkang melompat ke parti-parti yang memerintah kerana pelbagai kepentingan. Tetapi peristiwa besar pada Februari 2020 tidak begitu, ia unik namun tragik kerana ahli-ahli parlimen parti pemerintah yang melakukan aksinya.

Setelah PRU14, 22 bulan selepasnya, kita dapat saksikan bagaimana langkah ini melakukan ‘lompatan’ paling ‘tinggi’ dalam sejarah di peringkat pusat dengan tindakan keluar parti dan keluar gabungan parti hingga menumbangkan kerajaan sendiri.

Walaupun perbuatan melompat parti ini tidak melanggar perlembagaan negara, namun secara moralnya ia membelakangi kehendak rakyat yang memilih mereka berdasarkan parti dalam pilihan raya. Sesiapa sahaja wakil rakyat tidak wajar melompat parti walaupun parti barunya itu dalam gabungan yang sama.

Jika mereka ingin mengubah haluan atau sudah tidak mendukung aspirasi parti yang diwakilinya, wajarlah mereka melompat setelah parlimen dibubarkan dan bertanding dalam parti barunya.

Ini penting agar perjalanan tadbir urus negara dan negeri selama lima tahun stabil dan tidak terganggu dek permainan politik menjatuhkan lawan yang tidak berkesudahan.

Terdapat juga usaha untuk mencegah lompat parti antaranya undang-undang agar ADUN yang melompat parti mengosongkan kerusi sekali gus diadakan Pilihan Raya Kecil (PRK) di Pulau Pinang. Ada juga saranan supaya digubal akta antilompat dalam kalangan wakil rakyat di peringkat pusat.

Namun begitu, jika tidak ada ‘political will’, saranan ini akan berkubur begitu sahaja kerana aksi bertukar parti ini terjadi kepada wakil rakyat di kedua-dua belah pihak sama ada kerajaan atau pembangkang.

Dengan trend ‘melompat’ yang semakin menjadi-jadi mutakhir ini, adakah pihak pemerintah sanggup mengusulkan penggubalan akta antilompat di parlimen sedangkan ‘lompatan’ ini menguntungkan dan mengukuhkan kedudukan mereka?

Penulis sendiri tidak pasti untuk menjawab ‘ya’. Dengan ura-ura bahawa selepas tamat darurat, PRU15 akan menjelang tiba, kita nantikan siri aksi-aksi ‘lompatan’ dalam drama politik seterusnya.

Yang pasti, rakyat tidak sabar untuk menyaksikan kesudahan wakil rakyat mereka yang melompat parti dalam PRU15 nanti, sama ada tidak terpilih, jadi calon lagi, menang lagi atau ‘tersungkur’ di peti undi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Playoff M3: IKRAM Muda FC mara ke suku akhir

Menurut pengurus pasukan, Ahmad Taqiyuddin Shahriman, beliau berbangga dengan persembahan anak buahnya biarpun persiapan intensif hanya selama tiga hari sebelum perlawanan.

Slot itu sepatutnya menjadi milik MOFAH FC tetapi juara Selangor Social Premier League (SSPL) itu mengambil keputusan untuk tidak bertanding sekali gus membuka ruang kepada naib juara, IKRAM Muda FC untuk beraksi.

“Ini merupakan kejohanan besar yang pertama disertai kami tetapi memang segalanya agak lambat kepada kami kerana persiapan hanya dilakukan pada minggu ini selepas mengesahkan slot saat akhir.

“Melalui kemenangan ini, kami harap mampu buat lagi terbaik pada perlawanan akan datang dan kami mahu terus bergerak daripada sini untuk mara sejauh mungkin.

“Walaupun kami dibolosi dua gol pada lima minit pertama, kami berjaya memperoleh lima gol yang kami nak, malah sebenarnya ini pengalaman kali pertama kami bermain di sini, ” katanya.

Dalam perlawanan yang berlangsung di Rhino KV Arena pada Sabtu, IKRAM Muda FC melakar kemenangan apabila bangkit daripada ketinggalan dua gol untuk menang 5-2 menewaskan Real Chukai FC.

Real Chukai mendahului hasil dua gol pantas Tuan Afif Nasrullah pada minit 1 dan Engku Fakrul Nizam, minit 5 namun IKRAM Muda FC bangkit melalui lima jaringan yang dicipta Ridhwan Johan pada minit 25 dan 57 diikuti Muhammad Fakrulrazi pada minit 45 serta 68 selain Azrul Razman di minit 29.

Lawan yang akan ditemui IKRAM Muda FC pada suku akhir ialah juara Shah Alam League, PIB FC yang menepati ramalan selepas menundukkan juara Piala Sultan Johor, Kluang FA menerusi kemenangan tipis 1-0.

Liga M3 merupakan liga divisyen 3 dalam sistem bola sepak Malaysia selepas Liga Super dan Liga Premier. Dalam perlawanan playoff ke Liga M3 ini, finalis pusingan pusingan akhir akan layak memasuki Liga M3 pada tahun 2020.


Ibu Pejabat IKRAM berwajah baru

Mana-mana organisasi pun perlu ada pejabat sendiri bagi memastikan operasi dan urusan harian mereka berjalan lancar. IKRAM ketika dilancarkan pada 20 Jun 2010 menggunakan alamat urusan di Putrajaya seperti termaktub di dalam Undang-undang IKRAM.  JKP IKRAM dalam satu mesyuarat bagaimanapun bersetuju untuk menukar alamat Ibu Pejabat IKRAM ke alamat di premis di atas milik Optimum Ventures Sdn Bhd,” beliau menjelaskan.

Tambah beliau, permohonan untuk menukar alamat IKRAM dari Putrajaya ke Seri Kembangan telah diluluskan oleh pihak Pendaftar Pertubuhan (ROS) pada 23 September 2010. Mulai tarikh tersebut, alamat di Seri Kembangan menjadi alamat rasmi IKRAM.

Pejabat Setiausaha Agung kemudiannya mencadangkan kepada JKP agar pejabat di premis ini diubah suai dan dijadikan Ibu Pejabat IKRAM interim sehingga premis baru yang lebih sesuai ditemui.

“Impian kita ialah untuk memiliki sebuah ibu pejabat yang lebih besar  (Kompleks IKRAM) yang dapat meletakkan semua Jawatankuasa IKRAM dan  institusi-institusinya di bawah satu bumbung.

“Di premis sekarang, kita cuma ada pejabat Presiden, Setiausaha Agung, pentadbiran, kewangan, tarbiah, wanita, media dan pemuda. Ada banyak lagi jawatankuasa yang tidak dapat ditempatkan di sini disebabkan ruang pejabat yang terhad.

“Itulah sebabnya idea membeli bangunan untuk dijadikan Kompleks IKRAM ini amat praktikal demi memastikan kemajuan dan kejayaan IKRAM,” kata Haji Yaakub lagi.

Baru-baru ini, pihak pentadbiran pejabat berjaya mengumpulkan 15 petugas sepenuh masa IKRAM bagi melaksanakan gotong-royong pengemasan pasca pengubahsuaian. Tujuan gotong-royong tersebut adalah supaya Ibu Pejabat IKRAM yang ada sekarang mempunyai suasana tempat kerja yang lebih berinspirasi dan ‘presentable’.

Wajah baru Ibu Pejabat IKRAM ini juga dilihat  lebih ‘mesra pelanggan’ dengan kemasan lobi yang anggun dan bilik mesyuarat yang selesa. Bilik seminar di tingkat satu dapat menampung sehingga 80 orang peserta dalam satu-satu masa, manakala bilik Presiden di tingkat tiga juga bersedia menerima kunjungan tetamu yang ingin berurusan dengan beliau.

Haji Yaakub berharap Ibu Pejabat IKRAM dapat dimakmurkan dan diambil manfaat sebaik mungkin oleh ahli-ahli. “Insya-Allah, apabila pejabat ini siap sepenuhnya, kita akan mengadakan satu majlis pelancaran.”

Ahli-ahli yang memerlukan bilik untuk mengadakan mesyuarat, seminar mahupun sebagai tempat penginapan sementara bolehlah menghubungi Sdr Azamuddin (019 279 2670) untuk urusan tempahan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


A Journey of One Year in Reflection

The Islamic calendar gives its believers the opportunity to sail the spiritual seas and to traverse through many stations where they can stop and reflect on their self-development.

The annual journey starts off with the 1st of Muharram when Muslims reflect on the sacrifice made by the Prophet Muhammad (pbuh) and his Companions who left their hometown for another place, known at the time as Yathrib and in modern times as Madinah.

Those who migrated were called Muhajirun. They were welcomed by Muslims in Yathrib called Ansar, the Helpers. Indeed, the Helpers exemplified the best conduct in treating their guests.

Needless to say, such a relocation process would not be easy for anybody, the Muhajirun included. They needed to settle down and build their new livelihood from scratch.

Besides, not all residents of Yathrib were party to their arrival. Psychologically speaking, it was tough, but the Ansar’s hospitality eased the process.

The next station for reflection in Muslim calendar is the birth of the Prophet Muhammad (pbuh) in Rabi’ al-Awwal, a moment to think about his compassion and love towards his people, including those whom he had never met in his life.

“There certainly has come to you a messenger from among yourselves. He is concerned by your suffering, anxious for your well-being, and gracious and merciful to the believers.” (Al-Tawbah: 128)

Afterwards come the meaningful three months: Rajab, Sha’ban and Ramadan. The journey that the Prophet (pbuh) experienced on the night of Isra’ and Mi’raj in Rajab is a symbol of spiritual reward after deep suffering.

The Prophet Muhammad (pbuh) never had it easy, having to face the loss of two key people who were so dear to his heart (his wife Khadijah and uncle Abi Talib), the refusal of his call towards Islam from Taif residents, and the physical persecution and psychological torture, and economic sanctions from his own tribe.

All these had tested his commitment as a true Prophet, in which he never showed revenge or cowardice, but mercy and genuine concern. He deserved the exhilarating spiritual reward of Isra’ and Mi’raj!

As for Sha’ban, it prepares us for Ramadan, a warming-up phase to seriously reflect on one’s soul – both good and bad deeds accumulated in the year past.

Ramadan comes as a month of forgiveness and repentance through increased meditation and prayer. It is the month of fasting, of course, as it trains us to feel hunger and limit our worldly fixations, compelling us to return to the rudimentary state of our biological needs. It brings us to think, “How much time and unnecessary resources have we wasted on food?”

Shawwal is not a month of lust and desire, although it seems to be treated so in certain contexts of the Muslim world. It is actually a month of gratitude for the purity attained through the previous month of purification.

In the prior fasting month, the soul is purified from greed, obsession, and unhealthy desires. Shawwal is a month of giving and mending broken relationships. It is the month of reaching out to people and fulfilling social needs.

Finally, the month of Dhul Hijjah which we are passing through today promises great reward, especially during the early ten days. Fasting, prayers, remembrance of Allah… you name it – all will be counted in abundance by Allah as He promised.

During these ten days, we reflect again on our annual achievements; what are our key performance indicators? We reflect on whether we have integrated and addressed our spiritual, social, psychological and biological needs as they should be.

We ponder on whether we have been balanced or unjust in providing the nourishment for each need. If we have, perhaps we have given more to the community than what we take, a good sign.

And the ‘Id al-Adha is another reflection terminal: do we slaughter animals just to be seen as benevolent in the society’s eyes?

Do we bother to be down-to-earth and hand the meat of sacrificed animals personally to the poor and the needy? Or do we slaughter to fill our stomachs and those of our family members?

How do we execute it better so that the blood and flesh all become ways to get near to the Almighty? What stands between us and Allah?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buku Dakwah Di Jepun Terbitan HCF Dilancarkan

KUALA LUMPUR – Buku ‘Islam, Muslims and Mosques in Contemporary Japanese Society: A Da’wah Perspective’ terbitan Hidayah Centre Foundation (HCF) telah dilancarkan pada Khamis, 15 September lalu.

Pelancaran disempurnakan oleh Ketua Pegawai Eksekutif HCF, Hj Muhammad Fakharuddin Abdul Kudos bersama-sama Ketua Jabatan Usul Al-Din dan Perbandingan Agama UIAM, Prof. Madya Dr Amilah Awang@Abdul Rahman serta penulis buku, Dr Abdul Rahman Siddiqi.

Menurut Muhammad Fakharuddin, buku tersebut dihasilkan bertujuan untuk berkongsi pengalaman 25 tahun dakwah penulis di Jepun.

“Dr Abdul Rahman Siddiqi merupakan salah seorang aktivis dakwah yang telah lama berkhidmat di Jepun dan kini berkhidmat sebagai Pengerusi International Muslim Center Japan (IMCJ),” menurut HCF.

Telah menetap 50 tahun di Jepun, beliau juga merupakan seorang pemimpin Muslim yang amat disegani di negara matahari terbit itu dengan kebolehan menyampaikan dakwah dalam pelbagai bahasa, antaranya Urdu, Hindi, Bengali, Parsi, Arab, Inggeris dan Jepun.

Bagi yang ingin mendapatkan buku ini, sila layari pautan https://bit.ly/HCFShoppe.


Kelebihan Puasa Sunat 6 Hari Pada bulan Syawal

Umat Islam digalakkan berpuasa sunat selama enam hari pada bulan Syawal. Sunnah ini sudah pasti memiliki beberapa keistimewaannya yang tersendiri.

1. Puasa sunat enam hari Syawal akan menggenapkan ganjaran berpuasa setahun penuh

مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّالٍ كَانَ كَصِيَامِ الدَّهْرِ

“Sesiapa yang berpuasa Ramadan, kemudian berpuasa enam hari pada bulan Syawal, maka dia berpuasa seperti setahun penuh.” (HR Muslim, No. 1164)

Para ulama mengatakan bahawa berpuasa seperti setahun penuh asalnya kerana setiap kebaikan diumpamakan dengan sepuluh kebaikan yang sama. Bulan Ramadan sama dengan berpuasa selama sepuluh bulan (30 x 10 = 300 hari = 10 bulan) dan puasa enam hari pada bulan Syawal sama dengan berpuasa selama dua bulan (6 x 10 = 60 hari = 2 bulan).

Ia seolah-olah, jika seseorang itu melaksanakan puasa Syawal dan sebelumnya berpuasa sebulan penuh pada bulan Ramadan, maka ia seperti melaksanakan puasa setahun penuh. Hal ini dikuatkan oleh sabda Rasulullah Sallahualaihiwasallam:

(مَنْ صَامَ سِتَّةَ أَيَّامٍ بَعْدَ الْفِطْرِ كَانَ تَمَامَ السَّنَةِ (مَنْ جَاءَ بِالْحَسَنَةِ فَلَهُ عَشْرُ أَمْثَالِهَا

“Sesiapa berpuasa enam hari setelah Aidilfitri, maka ia seperti berpuasa setahun penuh. [Barangsiapa berbuat satu kebaikan, maka baginya sepuluh kebaikan semisal (Al-An’aam: 160)].” (HR Ibnu Majah, No. 1175)

Satu kebaikan dibalas dengan sepuluh kebaikan seumpamanya dan inilah balasan kebaikan yang minimum. Inilah nikmat dan anugerah yang luar biasa yang Allah Subhanahuwataala berikan kepada hamba-Nya, umat Islam.

Cara melaksanakan puasa sunat Syawal adalah:

2. Puasa sunat enam hari Syawal seperti halnya solat sunat Rawatib yang dapat menutup kekurangan dan menyempurnakan ibadah wajib

Yang dimaksudkan di sini ialah puasa Syawal akan menyempurnakan kekurangan-kekurangan yang ada pada puasa wajib bulan Ramadan sebagaimana solat sunat Rawatib yang menyempurnakan ibadah solat wajib.

Amalan sunnah seperti puasa Syawal akan menyempurnakan puasa Ramadan yang terdapat kekurangan. Inilah yang dialami setiap orang dalam puasa Ramadan, pasti ada kekurangan yang mesti disempurnakan dengan amalan sunat.

3. Melaksanakan puasa sunat enam hari Syawal merupakan tanda diterimanya amalan puasa Ramadan

Jika Allah Subhanahuwataala menerima amalan seorang hamba, maka Dia akan menunjuki pada amalan soleh selanjutnya. Jika Allah menerima amalan puasa Ramadan, maka Dia akan tunjuki untuk melakukan amalan soleh lain antaranya puasa enam hari pada bulan Syawal. Situasi ini diambil daripada sebahagian pandangan salaf:

مِنْ ثَوَابِ الحَسَنَةِ الحَسَنَةُ بَعْدَهَا، وَمِنْ جَزَاءِ السَّيِّئَةِ السَّيِّئَةُ بَعْدَهَا

“Antara balasan kebaikan adalah kebaikan selanjutnya dan antara balasan keburukan adalah keburukan selanjutnya.”

Ibnu Rajab menjelaskan perkara di atas dengan perkataan salaf lainnya:

“Balasan daripada amalan kebaikan adalah amalan kebaikan selanjutnya. Sesiapa melaksanakan kebaikan lalu dia melanjutkan dengan kebaikan lainnya, maka itu adalah tanda diterimanya amalan yang pertama. Begitu pula sesiapa yang melaksanakan kebaikan lalu ia lanjutkan dengan amalan keburukan, maka ini adalah tanda tertolaknya atau tidak diterimanya amalan kebaikan yang telah dilakukan.”

Renungkanlah! Bagaimana lagi jika seseorang hanya rajin solat pada bulan Ramadan, namun setelah Ramadan, solat lima waktu begitu dilalaikan? Layakkah amalan orang tersebut pada bulan Ramadan diterima? Ayuh, bersama-sama kita bermuhasabah.

Al-Lajnah Ad-Da-imah Lil Buhuts ‘Ilmiyyah wal Ifta’ (Fatwa Arab Saudi) mengatakan:

“Adapun orang yang melakukan puasa Ramadan dan mengerjakan solat hanya pada bulan Ramadan saja, maka orang seperti ini bererti telah melecehkan agama Allah. (Sebahagian salaf mengatakan), “Seburuk-buruk kaum adalah yang mengenal Allah (rajin ibadah) hanya pada bulan Ramadan saja.”

“Oleh kerana itu, tidak sah puasa seseorang yang tidak melaksanakan solat di luar bulan Ramadan. Bahkan orang seperti ini (yang meninggalkan solat) dinilai kafir dan telah melakukan kufur akbar, walaupun orang ini tidak menentang kewajiban solat. Orang seperti ini tetap dianggap kafir menurut pendapat ulama yang paling kuat.”

4. Melaksanakan puasa sunat enam hari Syawal adalah sebagai bentuk syukur kepada Allah

Nikmat apakah yang disyukuri? Ia adalah nikmat ampunan dosa yang begitu banyak pada bulan Ramadan. Bukankah kita telah ketahui bahawa melalui amalan puasa dan solat malam selama sebulan penuh adalah sebab datangnya ampunan Allah Subhanahuwataala, begitu pula dengan amalan menghidupkan malam lailatulqadar pada akhir-akhir bulan Ramadan?

Ibnu Rajab mengatakan, “Tidak ada nikmat yang lebih besar daripada pengampunan dosa yang Allah anugerahkan.”

Hinggakan Nabi Sallallahualaihiwasallam yang telah diampuni dosa-dosanya yang telah lalu dan akan datang banyak melakukan solat malam. Ini semua baginda lakukan dalam tujuan bersyukur atas nikmat pengampunan dosa yang Allah Subhanahuwataala kurniakan.

Ketika Nabi Sallallahualaihiwasallam ditanya oleh isteri tercinta baginda iaitu Aisyah radiallahuanha mengenai solat malam yang banyak baginda lakukan, Nabi Sallallahualaihiwasallam pun membalas:

أَفَلاَ أُحِبُّ أَنْ أَكُونَ عَبْدًا شَكُورًا

“Tidakkah aku senang menjadi hamba yang bersyukur?” (Muttafaq ‘Alaih)

Begitu pula antara bentuk syukur kerana banyaknya ampunan pada bulan Ramadan, pada penghujung Ramadan. Kita dianjurkan untuk membanyakkan berzikir dengan mengagungkan Allah Subhanahuwataala melalui bacaan takbir “Allahu Akbar”. Ini juga antara bentuk syukur sebagaimana Allah Subhanahuwataala berfirman:

وَلِتُكْمِلُوا الْعِدَّةَ وَلِتُكَبِّرُوا اللَّهَ عَلَى مَا هَدَاكُمْ وَلَعَلَّكُمْ تَشْكُرُونَ

“Dan hendaklah kamu mencukupkan bilangan (puasa Ramadan) dan hendaklah kamu membesarkan Allah atas petunjuk-Nya yang diberikan kepadamu, supaya kamu bersyukur.” (Surah Al Baqarah: 185)

Begitu juga para salaf sering kali melakukan puasa pada siang hari setelah malamnya mereka diberi taufik oleh Allah untuk melaksanakan solat tahajud.

Ingatlah bahawa rasa syukur haruslah diwujudkan setiap saat dan bukan hanya sekali saja ketika mendapat nikmat. Namun setelah mendapat satu nikmat, kita perlukan kepada bentuk syukur yang seterusnya.

Terdapat bait syair yang sangat bagus dihayati, “Jika syukurku pada nikmat Allah adalah suatu nikmat, maka untuk nikmat tersebut diharuskan untuk bersyukur dengan nikmat yang semisalnya.”

“Setiap nikmat Allah berupa nikmat agama mahupun nikmat dunia pada seorang hamba, semua itu patutlah disyukuri. Kemudian taufik untuk bersyukur tersebut juga adalah suatu nikmat yang juga patut disyukuri dengan bentuk syukur yang kedua. Kemudian taufik daripada bentuk syukur yang kedua adalah suatu nikmat yang juga patut disyukuri dengan syukur lainnya. Jadi, rasa syukur akan ada terus sehingga seorang hamba merasa tidak mampu untuk mensyukuri setiap nikmat. Ingatlah, syukur yang sebenarnya adalah apabila seseorang mengetahui bahawa dirinya tidak mampu untuk bersyukur (secara sempurna).”

5. Melaksanakan puasa sunat enam hari Syawal menandakan bahawa ibadahnya berterusan dan bukan bermusim

Amalan yang seseorang lakukan pada bulan Ramadan tidaklah berhenti setelah Ramadan itu berakhir. Amalan tersebut seharusnya berlangsung terus selama seseorang hamba masih menarik nafas kehidupan.

Sebahagian manusia begitu bergembira dengan berakhirnya bulan Ramadan kerana mereka berasa berat ketika berpuasa dan berasa bosan ketika menjalaninya. Sesiapa yang memiliki perasaan seperti ini, maka dia terlihat tidak akan bersegera melaksanakan puasa lagi setelah Ramadan kerana kepenatan yang ia alami.

Jadi, apabila seseorang segera melaksanakan puasa setelah hari Aidilfitri, maka itu merupakan tanda bahawa ia begitu semangat untuk melaksanakan puasa, tidak merasa berat dan tidak ada rasa benci.

Terdapat sebahagian yang hanya rajin ibadah dan solat malam pada bulan Ramadan saja, lantas dikatakan kepada mereka:

بئس القوم لا يعرفون الله حقا إلا في شهر رمضان إن الصالح الذي يتعبد و يجتهد السنة كلها

“Seburuk-buruk orang adalah yang hanya rajin ibadah pada bulan Ramadan saja. Sesungguhnya orang yang soleh adalah orang yang rajin beribadah dan solat malam sepanjang tahun.”

Ibadah bukan hanya pada bulan Ramadan, Rejab atau Syaaban saja. Asy-Syibliy pernah ditanya:

“Bulan manakah yang lebih utama, Rejab ataukah Syaaban?” Beliau pun menjawab, “Jadilah Rabbaniyyin dan janganlah menjadi Sya’baniyyin.” Maksudnya, jadilah hamba Rabbani, yang rajin ibadah pada setiap bulan sepanjang tahun dan bukan hanya pada bulan Syaaban saja. Kami kami juga dapat mengatakan, “Jadilah Rabbaniyyin dan janganlah menjadi Ramadhaniyyin.” Maksudnya, beribadahlah secara berterusan sepanjang tahun dan jangan hanya pada bulan Ramadan saja.

Alqamah pernah bertanya kepada Ummul Mukminin Aisyah mengenai amalan Rasulullah Sallallahualaihiwasallam: “Apakah baginda mengkhususkan hari-hari tertentu untuk beramal?” ’Aisyah menjawab:

”Baginda tidak mengkhususkan waktu tertentu untuk beramal. Amalan baginda adalah amalan yang berterusan.” (HR Bukhari)

Amalan seorang mukmin barulah berakhir ketika ajal menjemput. Hasan al-Basri mengatakan, “Sesungguhnya Allah Taala tidaklah menjadikan ajal (waktu akhir) untuk amalan seorang mukmin selain kematian.”

Lalu Hasan membaca firman Allah Subhanahuwataala:

“Dan sembahlah Rabmu sampai datang kepadamu al-yaqin (iaitu ajal).” (Al-Hijr: 99)

Ibnu Abbas, Mujahid dan majoriti ulama mengatakan bahawa ‘al-yaqin’ adalah kematian. Dinamakan demikian kerana kematian itu sesuatu yang diyakini pasti terjadi.

Az-Zujaaj mengatakan bahawa makna ayat ini adalah sembahlah Allah selamanya. Ahli tafsir lainnya mengatakan, makna ayat tersebut adalah perintah untuk beribadah kepada Allah selamanya, sepanjang hidup.

Ayuh kita perhatikan perkataan Ibnu Rajab berikut:

“Sesiapa melakukan dan menyelesaikan suatu ketaaatan, maka di antara tanda diterimanya amalan tersebut adalah dimudahkan untuk melakukan amalan ketaatan lainnya.

Dan di antara tanda tertolaknya suatu amalan adalah melakukan kemaksiatan setelah melakukan amalan ketaatan.

Jika seseorang melakukan ketaatan setelah sebelumnya melakukan kejelekan, maka kebaikan ini akan menghapuskan keburukan tersebut.

Yang sangat bagus adalah mengikut ketaatan setelah melakukan ketaatan sebelumnya. Sedangkan yang paling buruk adalah melakukan keburukan setelah sebelumnya melakukan amalan ketaatan.

Ingatlah bahawa satu dosa yang dilakukan setelah bertaubat lebih buruk daripada 70 dosa yang dilakukan sebelum bertaubat.

Mintalah kepada Allah agar diteguhkan dalam ketaatan hingga kematian menjemput. Dan mintalah perlindungan pada Allah daripada hati yang terumbang-ambing.”

Semoga Allah senantiasa memberi taufik dan hidayah-Nya kepada kita untuk istiqamah dalam ketaatan hingga maut menjemput. Hanya Allah yang memberi taufik.

Semoga Allah menerima amalan kita semua pada bulan Ramadan dan memudahkan kita untuk menyempurnakannya dengan melakukan puasa sunat enam hari bulan Syawal, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


20 pelajar terima cermin mata percuma

“Rata-rata pelajar ini merupakan pelajar yang tidak mampu memiliki cermin mata memandangkan kos untuk mendapatkan cermin mata adalah tinggi,” ujar wakil i-Bantu.

Justeru, atas keprihatinan ini, i-Bantu Lembah Pantai mula mengumpul dana dan mencari penajaan cermin mata dikalangan beberapa syarikat dan penderma yang budiman.

“Terima kasih diucapkan kepada semua penderma yang telah menaja cermin mata percuma ini.”

Sehubungan dengan itu, i-Bantu berharap semoga dengan bantuan cermin mata percuma ini dapat membantu pelajar-pelajar sekolah melalui proses pembelajaran yang lebih baik dan berkesan.

Turut hadir dalam penyerahan cermin mata percuma ini ialah Yang Dipertua IKRAM Lembah Pantai, Hj Muhammad Mundzir Mohamed Hatta, Pengarah Urusan Syarikat Menara Optometry Center Hj Amir Husain Rahman Shariff, Timbalan Pengerusi Yayasan IKRAM Malaysia, Hj Mahmud Ibrahim dan Guru Penolong Kanan Tadbir & Kurikulum SK Bangsa,r Pn Siti Maziah Ismail.

Program cermin mata percuma ini telah mula diusahakan oleh i-Bantu Lembah Pantai sejak penghujung tahun 2018 yang bermula dengan program pemeriksaan mata bersama-sama lebih 40 pelajar SK Bangsar bagi mengenal pasti pelajar yang mempunyai masalah rabun mata.

Setelah saringan dijalankan, i-Bantu Lembah Pantai mendapati 20 pelajar memerlukan penajaan cermin mata ini.

Untuk maklumat lanjut, layari facebook Yayasan IKRAM Malaysia. Untuk menyumbang, sila salurkan sumbangan kepada YAYASAN IKRAM MALAYSIA Maybank 5621 4240 4402 atau layari https://www.i-bantu.org.my/reg/.


Sajak: Pembawa Rahmah

Banyak dasawarsa silamSejarahmu tertulisDengan tinta kearifanBila gugusan usrah terbentuk Dalam kelompok… yang kehausan petunjuk.

Langkahmu majuBila diri… ingin mencapai bintangdengan semangat tak terkekang.

Fikrahmu adalah natijah…idealisme sebuah jamaahimpian alami sebuah jabhahpemusafiran sebuah kafilah.

Dari gurun gersang dan pantai dibakar mentariDari banjaran gunung bersalju bekuDari kefirusan air lautan tropikaEngkau penemu akal dan kalbu.

Untuk… membangun ranahmemberi erti kepada daulah.

Jiwamu umpama kerisTempaan sang empu…penggembleng nikel dan besiHingga pamor…menjalar bak ekor naga bercahayamekar bak bunga raya.

Takdirmu, sejarah dilakarDi sudut alamBernama NusantaraBercapaian seantero dunia.

Oleh kawan namamu dipuji dan dijulangOleh si keliru namamu dikeji dan ditendangDan lasykar siber terus rencana keliru…mahu menjadi seteruDijulang dan dipujiDitendang dan dikeji.

Namun salam rahmah kau hulur selalu…kepada kawan dan si kelirukepada semua.

Engkau hanyalah gerombolan insanSesekali tergelincirBanyak kali di depan tak tercicir.

Ketaatan dalam kepengikutanKepedulian kasih dalam kepemimpinan.

Keliutanmu dalam jiwa merdekaKerana rukuk dan sujudmu…hanya untuk Tuhan Maha Esabukan untuk reda manusia.

Kerahsiaanmu…penghayatan risalah Qur’anKekuatanmu…pelaksanaan Sunnah kerasulanKeindahanmu…penyantunan makhluk Tuhan.

Dengan jejak yang tetapEngkau bergerak menuju ufuk esokTanpa cemas bimbangSetenang wajah tasik yang diusap bayu lembut.

Biar seribu amanah digalasBantuan engkau pohon daripada Yang Maha Kuasa.

Tiada gundah berlarutanHanya keredaan yang digemakan…ke seluruh ruang alamke Arasy Tuhan Maha Agung.

Engkau…mewarisi rahmatan lil-‘alaminsarat kemurahan hati untuk jagat insandi bawah teduhan kasih ar-Rahman, ar-Rahim.

Engkau…di medan tempur keadilan lawan kezalimandi pentas dunia kemakrufan lawan kemungkarandi kancah sosial kemanusiaan lawan kerasisan.

Namamu bererti kemuliaan…berinti keluli kerahmatanbersalut emas keimananbertatah intan kecintaan.

MOHAMED HATTA SHAHAROMPresiden Pengasas IKRAM & Penulis Lirik “Lagu IKRAM” (Music & Artis: SaffOne)

Many decades pastYour history was writtenWith the ink of gnosisWhen the cluster of families was formedAmongst the groups…that thirst for guidance.

Your steps advancedWhen the self…yearned to reach for the starswith a spirit unbridled.

Your thought is a result of…the idealism of a congregationthe universal dream of a frontthe journey of a caravan.

From barren deserts and sun-baked beachesFrom snowed frozen mountain rangesFrom the turquoise waters of tropical seasYou are the enjoiner of the mind and the heart.

To… develop the domaingive meaning to the nation.

Your spirit is like the krisThe casting of the “empu” (kris-maker)…the forger of nickel and ironTill the “pamor” (alloy décor)…slithers like a dragon’s tail brigthenedblossoms like the hibiscus.

Your fate, history was sketchedAt the corner of the universeNamed NusantaraLinked to the whole world.

By the friend, your name is praised and hoistedBy the confused one, your name is cursed and kickedAnd cybertroopers continue to plan confusion…wanting to become the enemy Hoisted and praisedKicked and cursed.

Yet always you offer the greeting of mercy…to the friend and the confused oneto all and sundry.

You are a mere group of mortalsOccasionally slippingMany times keeping abreast.

Obedience in followershipLoving care in leadership.

Your resilience is in the soul that’s freeBecause your bowing and prostration…are only for God the Supreme Onenot for the pleasure of man.

Your secret…living with the message of the Qur’anYour strength…executing the way of MessengershipYour beauty…engaging with the creatures of God.

With steady stepsYou move towards tomorrow’s horizonWithout the angstTranquil as the countenance of the lake carressed by the soft wind.

Let there be a thousand trusts shoulderedYou seek succour from the Omnipotent.

No sorrow remains Only pleasure that is echoed…to the whole space of the universeto the Throne of God Most High.

You inherit mercy to all the worlds…filled with generosity for mankindunder the love shade of the Benevolent, the Merciful.

You are…in the battlefield of justice against inequity on the world stage of goodness against badnessin the social theatre of humanity against racism.

Your name means nobleness…with the essence of the steel of mercyencased in the gold of faithdecorated with the diamond of love.

MOHAMED HATTA SHAHAROMFounding President of IKRAM & Lyricist of the “IKRAM Song” (Music & Artiste: SaffOne)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cut & Cook 2017: Remaja teruja menyembelih dan memasak

Dengan objektif untuk memahirkan remaja dengan tatacara sembelihan yang betul dan cara memasak yang baik serta memberi pendedahan semangat bekerja dalam kumpulan, program ini telah dihadiri seramai 42 orang peserta dan dibantu oleh 10 orang fasilitator IKRAMTeens.

Slot sembelihan telah dikendalikan oleh Ustaz Shahdan Idrus daripada Jabatan Agama Islam Selangor (JAIS) dan dibantu oleh pegawai beliau, bermula dengan teori diikuti dengan praktikal sembelihan.

Para peserta juga meraih pengalaman baru dan berasa teruja untuk menyembelih ayam-ayam hidup yang disediakan oleh pihak penganjur.

Seterusnya slot pertandingan memasak pula telah dikendalikan oleh Chef Nor Azwan Arshad daripada Darul Ehsan Medical Centre (DEMC).

Pelbagai jenis masakan disediakan oleh para peserta yang dibahagikan mengikut kumpulan antaranya ayam gulai, ayam kurma, ayam rendang dan ayam merah.

Hadiah turut disediakan dalam pertandingan memasak tersebut. Peserta juga turut diterapkan dengan akhlak mulia dan ibadah dalam slot Tazkirah Zohor.

Semoga program ini mendapat impak yang baik selain kerjasama antara MBPJ dan IKRAM Petaling Jaya akan diteruskan pada masa akan datang bagi menyokong pelbagai aktiviti luaran kerohanian kepada remaja.


Juadah pelbagai etnik jadi tarikan

“Pelbagai jenis juadah tradisional Melayu dan pelbagai etnik akan dihidangkan dan pelbagai aktiviti menarik seperti persembahan budaya pelbagai kaum dan etnik, sudut pameran Islam, booth jualan,” kata Pengerusi Gabungan Dakwah Malaysia (GDM), Hj Nicholas Sylvester dalam satu sidang media sambutan itu hari ini.

Program ini dianjurkan bersama GDM, Kesatuan Kebangsaan Pekerja Pekerja Pihak Berkuasa Tempatan Semenanjung Malaysia (ANULAE DBKL) &  Allied Coordinating Committee of Islamic NGO (ACCIN) yang terdiri daripada 10 organisasi.

Tambah Nicholas, turut bersama memberikan kerjasama penganjuran kali ini ialah Dewan Bandaraya Kuala Lumpur (DBKL), Jabatan Penerangan Malaysia Wilayah Persekutuan, dan Jabatan Kerja Raya (JKR).

“Objektif penganjuran kali ini adalah untuk mewujudkan perpaduan dan keharmonian dalam masyarakat majmuk di Malaysia di samping menunjukkan Islam adalah satu cara hidup yang membawa rahmah kepada seluruh alam (Rahmatan Lil Alamin),” jelas beliau.

Menurutnya, pihak penganjur sedang berusaha untuk menjemput Timbalan Perdana Menteri, YAB Dato’ Seri Dr Wan Azizah Wan Ismail untuk merasmikan majlis tersebut.

“Antara jemputan kita adalah ketua-ketua agama dari masyarakat majmuk di Malaysia dan pemimpin-pemimpin tempatan dari pelbagai latar belakang.”

Ujarnya, turut diadakan dalam majlis ini adalah sumbangan kepada mereka yang kurang bernasib baik dan mereka yang diraikan dari golongan anak-anak yatim, orang tua, orang asli dan saudara baru.

“Kami ingin mengambil kesempatan ini untuk menjemput semua lapisan masyarakat majmuk Muslim dan non-Muslim di Malaysia untuk bersama kami menjayakan sambutan pada kali ini. Sila datang beramai-ramai.”

Turut hadir dalam sidang media itu adalah Pengerusi ANULAE DBKL, En Zakaria Abdullah dan Pengerusi ACCIN, En Zuhri Yuhyi mewakili Pengerusi ACCIN.

Sebarang pertanyaan lanjut mengenai sambutan ini, boleh diajukan kepada Pn Che Anizah (018-3971841), En Shiham ( 013-4594518) atau Pejabat (03-41089669).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hukuman Mati Mandatori Dimansuhkan

SERI KEMBANGAN – Menteri Di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, kerajaan bersetuju memansuhkan hukuman mati mandatori di negara ini dengan hukuman gantian tertakluk budi bicara Mahkamah.

Keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori dalam Mesyuarat Jemaah Menteri pada Rabu.

“Jemaah Menteri telah bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah seksyen 39B Akta Dadah Berbahaya 1952 [Akta 234] 2 dan 22 kesalahan yang membawa hukuman mati tetapi dengan budi bicara Mahkamah.”

Beliau berkata, kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian tersebut.

“Kajian lanjut ini akan dilaksanakan dengan kerjasama Jabatan Peguam Negara, Bahagian Hal Ehwal Undang-Undang, Jabatan Perdana Menteri serta lain-lain kementerian atau jabatan berkepentingan.”

Beliau berkata, tindakan ini adalah amat signifikan bagi memastikan pindaan akta-akta yang berkaitan mengambil kira prinsip ‘proportionality’ dan keperlembagaan (constitutionality) mana-mana cadangan kepada kerajaan nanti.

“Kerajaan juga akan mengkaji kebolehlaksanaan berkaitan hala tuju sistem keadilan jenayah (Criminal Justice System) di negara ini,” kata Wan Junaidi dalam satu kenyataan pada Jumaat.

Tambahnya lagi, seperti pewujudan prosedur pra penghukuman (pre-sentencing procedure), penubuhan Majlis Penghukuman (Sentencing Council), pembangunan Garis Panduan Penghukuman (Sentencing Guideline), penubuhan Suruhanjaya Pembaharuan Undang-Undang (Law Commission), pembaharuan institusi kepenjaraan (Prison Reform) dan pelaksanaan hukuman berdasarkan restorative justice.

Jawatankuasa Khas Hukuman Gantian Terhadap Hukuman Mati Mandatori diketuai oleh mantan Ketua Hakim Negara, Tun Richard Malanjum dan dianggotai oleh pakar-pakar dalam bidang perundangan seperti bekas Hakim Besar Malaya, bekas peguamcara negara, pengamal undang-undang, pensyarah undang-undang daripada institusi pengajian awam terkemuka dan pakar kajian jenayah (criminologist).


Rayuan Ramadhan fokus kumpulan B40, miskin bandar

“Namun, golongan lain yang berkeperluan juga tidaklah pula dilupakan,” jelasnya dalam Majlis Pelancaran Rayuan Ramadhan 1440H / 2019M di Pejabat IKRAM Selangor di sini.

Tambahnya, laporan UNICEF dalam Laporan Kanak-kanak Pinggiran 2018 menyatakan bahawa 97 peratus isi rumah miskin bandar tidak berkemampuan untuk menyediakan hidangan sihat kepada anak-anak mereka.

“Di samping itu, tambahnya, 52 peratus isi rumah miskin bandar ini pula tidak mempunyai cukup wang untuk membeli makanan. Lebih menyedihkan, 12 peratus daripada kanak-kanak tersebut menikmati kurang daripada tiga kali hidangan dalam sehari.”

Dalam laporan itu juga menyebut, dari sudut pendidikan, 51 peratus daripada kalangan kanak-kanak dalam golongan tersebut yang berusia 5 dan 6 tahun tidak mampu untuk menghadiri sesi prasekolah seperti kanak-kanak biasa yang lain.

“Sementara 2 peratus kanak-kanak daripada kalangan golongan ini yang berusia antara 7 hingga 17 tahun tidak berpeluang dan tidak pernah mengikuti sesi persekolahan.”

Ujar Ainulltofi, Yayasan Ikram Malaysia juga telah merangka program ‘Kempen 1 Tabung 1 Pelajar RM1 Sehari’ dengan kerjasama IKRAM MUSLEH yang bertujuan untuk membudayakan sikap menabung bagi membantu mereka yang lebih memerlukan di peringkat kanak-kanak.

“Yayasan Ikram Malaysia berhasrat untuk melakukan yang lebih baik dengan menyasarkan kutipan berjumlah RM1 juta.”

Bertemakan ‘Ramadhan Rahmah, Prihatin Ummah’, pelancaran Rayuan Ramadhan telah disempurnakan oleh Pengerusi Lembaga Pemegang Amanah Yayasan Ikram Malaysia, Prof Datuk Dr Mohamed Hatta Shaharom dan disaksikan Presiden IKRAM, Dr Hj Mohd Parid Sheikh Ahmad.

Sumbangan berupa beras dan barang keperluan memasak turut disampaikan kepada 30 orang penerima.

Pelaksanaan program Rayuan Ramadan melalui i-Bantu telah menyaksikan kejayaan cemerlang pengagihan kepada sejumlah 750,000 orang penerima sejak tahun pertama program ini dilaksanakan 19 tahun yang lalu.

Pada tahun lalu, lebih RM750,000 telah diagihkan dalam bentuk bantuan makanan, iftar, bantuan pendidikan, bantuan OKU/kesihatan, bantuan umum dan bantuan makanan sepanjang tahun.

Mereka yang berminat bolehlah menyumbang melalui akaun YAYASAN IKRAM MALAYSIA (MAYBANK: 562142404402) atau sumbangan atas talian: www.i-bantu.org.my/reg/ dan menghantar bukti sumbangan di talian 011-60501137 atau e-mel rayuan4ramadhan@gmail.com.

Untuk maklumat lanjut, sila hubungi telefon pejabat di talian 03-4101 2080 atau layari laman sesawang www.yayasan.ikram.org.my atau facebook Rayuan Ramadhan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


QKU tawar 6 pakej korban di 12 negara

“Sembelihan korban akan disejukbekukan atau dimasak dan seterusnya ditinkan. Proses ini dibuat di Australia dan New Zealand. Setelah itu baru ia dihantar ke kawasan yang bergolak.

“Dengan cara ini, kadar penyertaan adalah lebih rendah dan manfaatnya boleh dinikmati lebih lama oleh penerima sumbangan,” kata Abdul Hafidz Hashim, Pengurus QKU dalam sidang media semalam di sini.

Dengan sasaran kutipan sebanyak RM1.3 juta, negara-negara yang mendapat manfaat dalam QKU 2016 ialah Filipina, Iraq, Kemboja, Lubnan, Malaysia, Myanmar, Palestin, Sri Lanka, Sudan, Syria, Vietnam dan Yaman.

Enam pakej korban yang ditawarkan adalah seperti berikut:

1. Pakej A – Korban Lembu: RM1,200 satu bahagian (Palestin, Syria, Iraq, Lubnan, Yaman, Sudan)

2. Pakej B – Korban Lembu: RM480 satu bahagian (Pelbagai lokasi)

3. Pakej W – Korban Kambing: RM590 seekor (Pelbagai lokasi)

4. Pakej X – Korban Kambing di Syria: RM1,100 seekor

5. Pakej Y – Korban Kambing dibekukan: RM420 seekor (Syria, Iraq & Lubnan)

6. Pakej Z – Korban Kambing ditinkan: RM480 seekor (Palestin & Syria)

Menurut Abdul Hafidz, harga makanan dan haiwan hidup melambung tinggi di kawasan konflik seperti Gaza di mana harga seekor lembu mencecah lebih RM12,000.

“Oleh itu, QKU mengamalkan konsep ‘cross-subsidy’, di mana lebihan dari kawasan yang lebih murah akan menampung harga lembu di kawasan yang mahal.

“Ini agar mereka semua boleh sama-sama menerima sumbangan yang sangat diperlukan ini, dan peserta korban pula tidak perlu membayar harga yang terlalu mahal,” jelasnya.

Menyambut Aidiladha buat kali pertama di Malaysia, tambah beliau, QKU 2016 yang kini di bawah kendalian Humanitarian Care Malaysia (MyCARE) akan turut bersama-sama 17 migran Syria melaksanakan ibadah korban yang disumbangkan oleh rakyat negara ini.

Selain itu, QKU akan melaksanakan satu projek khas iaitu pembinaan sebuah madrasah di Vietnam, Madrasah Darussalam yang menjadi satu-satunya institusi yang dibenarkan oleh kerajaaan Vietnam untuk mengajar pelajaran fardu ‘ain di sana.

“Dengan ini, kami juga sangat mengalu-alukan sebarang sumbangan bagi membantu usaha pendidikan untuk umat Islam Vietnam,” katanya.

Abdul Hafidz turut mengajak seluruh masyarakat Islam untuk bersama-sama membudayakan ibadah korban dalam kehidupan dan bersama-sama memperluaskan kebaikannya dengan menghulurkan bantuan kepada umat Islam yang sering ternanti-nanti berita gembira setiap kali datangnya Aidiladha.

Untuk maklumat lanjut dan terkini, sila kunjungi laman web www.ramadhan-qurban.org atau hubungi 019-2276760. Penyertaan korban dan aqiqah juga boleh dibuat secara online, whatsapp dan telegram. Bayaran pula boleh dibuat ke akaun Humanitarian Care Malaysia Berhad di Maybank (No.Akaun : 5642 5856 0698) atau Bank Islam (1209 2010 0349 04).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendakwah di media sosial perlu tauliah?

Realiti kehidupan masa kini, manusia tidak dapat lari daripada berpaut dan menggunakan teknologi, iaitu bersifat teknosentrik. Menyesuaikan pendekatan dakwah dengan kenyataan semasa ini menuntut umat Islam melahirkan golongan pendakwah di media sosial.

Menurut Dr Shaikh Mohd Saifuddeen Shaikh Mohd Salleh dalam penulisannya yang bertajuk ‘Perlunya Pendakwah Dalam Media Sosial’ (Utusan Malaysia,  2018), hakikatnya golongan tekno-da‘i dalam konteks abad ke-21 ini boleh dibentuk sebagai satu jemaah yang mempunyai kepakaran mereka yang tersendiri.

Pada 2 Ogos lalu, Yang Dipertua Yayasan Dakwah Islamiah Malaysia (YADIM), Ustaz Nasrudin Hassan mengeluarkan kenyataan bahawa pendakwah di media sosial perlu mendapatkan tauliah, kerana menurutnya, ia lebih memudahkan pihak berkuasa memantau penyampaiannya.

Berikutan kenyataan itu, terdapat juga golongan pendakwah di media sosial tidak sependapat apalagi bersetuju kerana ia seolah-olah menyekat penyebaran dakwah Islam itu sendiri.

“Takkanlah perlu minta tauliah di semua negeri di Malaysia untuk berdakwah di media sosial?” tanya Dr Syazalie dengan menambah saranan sedemikian sangat tidak rasional sama sekali.

Beliau yang aktif menyampaikan kuliah ilmu di lapangan dan di media sosial berkata, jika pihak kerajaan ingin menyekat penyebaran yang tidak sepatutnya, mereka perlu bertindak berdasarkan laporan dan bukti.

“Tidak perlulah sampai semua pendakwah di media sosial diwajibkan ambil tauliah. Ini mengganggu penyebaran dakwah itu sendiri.”

Hakikatnya, Islam ialah agama dakwah yang diturunkan oleh Allah SWT kepada seluruh umat untuk kesejahteraan manusia dunia dan akhirat sebagaimana firman Allah dalam Surah al-Anbiya’ ayat 107 yang bermaksud:

“Dan tiadalah Kami mengutuskan engkau (wahai Muhammad) melainkan untuk menjadi rahmat bagi sekalian alam.”

Melalui ayat ini, menampakkan kepentingan agama Islam disebarkan melalui jalan dakwah sebagaimana yang kita ketahui, lebih 1.6 bilion manusia yang menganut agama Islam di seantero dunia dan ini menunjukkan kejayaan proses dakwah yang berlangsung selama ini oleh golongan pendakwah dengan menggunakan pelbagai pendekatan.

“Serulah ke jalan Tuhanmu (wahai Muhammad) dengan hikmat kebijaksanaan dan nasihat pengajaran yang baik, dan berbahaslah dengan mereka (yang engkau serukan itu) dengan cara yang lebih baik; sesungguhnya Tuhanmu Dialah jua yang lebih mengetahui akan orang yang sesat dari jalan-Nya, dan Dialah jua yang lebih mengetahui akan orang-orang yang mendapat hidayah petunjuk.” (An-Nahl: 125)

Menerusi ayat tersebut terdapat tiga pendekatan dakwah iaitu dengan menggunakan hikmah kebijaksanaan, memberi nasihat pengajaran yang baik dan berbahas menggunakan cara yang lebih baik.

Jika diteliti, ketiga-tiga pendekatan ini, wujud satu keperluan bagi umat Islam untuk menggunakan kaedah-kaedah terkini bagi tujuan dakwah terutamanya dalam zaman media sosial yang melaju hari ini.

Nur Faizah yang juga aktif menyampaikan dakwah di media sosial berkata, jika semua pendakwah media sosial perlu ada tauliah, maka akan sunyi sepilah media sosial ini dengan penyebaran Islam.

“Apa tidaknya, untuk mendapatkan tauliah punya birokrasi tersendiri. Bagaimana untuk mendapatkan tauliah di 14 buah negeri pula? Memang menyusahkan.”

Pada Disember 2016, mantan Timbalan Menteri di Jabatan Perdana Menteri Datuk Dr Asyraf Wajdi Dusuki pernah berkata bahawa pendakwah digalakkan menggunakan media sosial untuk berdakwah kerana ia lebih pantas dan sebarannya meluas.

Menurut beliau lagi, suasana terkini juga memerlukan pendakwah untuk membuat pencerahan kepada masyarakat bagaimana untuk menggunakan media sosial dengan bijak mengikut prinsip al-Quran.

Berikutan itu, kemunculan pelbagai media baharu yang dilihat semakin hebat dan berpengaruh serta mampu membentuk pemikiran masyarakat adalah cabaran besar yang harus diterokai dan dimanfaat sepenuhnya dalam kerja-kerja dakwah.

Ketika ditanya kepada Ustaz Ahmad Shahir mengenai isu ini, beliau berpandangan bahawa sebenarnya bukan isu pada perlu tauliahnya kerana media percuma ini tentunya tidak mampu dikawal.

“Namun, pihak berwajib perlu ada perancangan yang rapi dan teliti untuk memastikan media sosial ini dipenuhi dengan asatizah yang berkelayakan,” kata beliau yang juga seorang pengetua sebuah pusat tahfiz di Negeri Sembilan.

Kerana menurutnya, terdapat ‘ustaz’ yang bebas di Malaysia ini berkuliah sedangkan ia tidak mempunyai kelayakan dan inilah yang sebenarnya patut diwaspadai.

Hakikatnya, tanggungjawab menjalankan dakwah ialah terpikul kepada semua orang Islam dan tidak boleh dipertanggungjawabkan ke atas bahu satu-satu pihak sahaja.

Perubahan suasana persekitaran, ledakan maklumat, arus globalisasi dan lambakan gajet berteknologi tinggi memberi lebih ruang kepada masyarakat untuk mendapat maklumat yang tidak disaring. Pendakwah di media sosial perlulah melaksanakan peranannya membantu masyarakat dengan memberikan maklumat yang benar.

Apa yang dinyatakan YDP YADIM ini sewajarnya tidak dilaksanakan kerana jika semua pendakwah di media sosial memerlukan tauliah, ia tentu akan menutup ruang dan peluang kepada mereka yang mempunyai pengetahuan dalam bidang agama untuk turut sama menyampaikan dakwah dengan lebih luas.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan akhbar: Pelancaran Malaysia Global March to Jerusalem (MyGMJ) 2014

Mesyuarat juga membincangkan usaha terbaru Israel yang ingin membahagikan sempadan Masjid Al-Aqsa dan menguatkuasakan sebahagian kawasan laman Masjid Al-Aqsa sebagai kawasan jajahan Israel.

Di akhir mesyuarat, beberapa perkara telah dimuktamadkan:

• Pentingnya usaha berterusan di peringkat negara dan global dalam menyokong bandar suci Jerusalem dan penduduknya.

• Menegaskan Jerusalem sebagai satu garisan merah, di mana semua negara dan mereka yang mencintai kebebasan di seluruh pelusuk dunia, tidak harus terus membiarkan jenayah ini berlalu di hadapan mata.

• Perlunya semua jawatankuasa dan kumpulan-kumpulan di pelbagai peringkat di negara masing-masing membuat persiapan untuk aktiviti Global March to Jerusalem dan untuk bersama-sama dengan keputusan PBB yang menamakan tahun 2014 ini sebagai Tahun Solidariti Bersama Rakyat Palestin atau International Year of Solidarity with the Palestinian People, membantah secara aman penjajahan rasis ke atas Jerusalem dan penduduknya.

• Mesyuarat The GMJ International Central Committee (GMJ-ICC) telah memutuskan GMJ pada tahun ini diadakan pada 6-7 Jun 2014, serentak dengan demonstrasi antarabangsa besar-besaran memperingati penaklukan Jerusalem Timur pada 1967 dan sebagai bantahan terhadap pengyahudian dan amalan rasis yang dilakukan oleh rejim Israel terhadap kota suci, penduduknya dan warisan antarabangsa.

Berikut adalah pendirian MyGMJ terhadap Baitul Maqdis dan Palestin:

1. Palestin dari Sungai Jordan sehingga Laut Mediterranean dan dari utara hingga ke selatan adalah wilayah rakyat Palestin seutuhnya, tanah air mereka dan hak mutlak mereka. Rakyat Palestin tidak akan menggadaikan walau satu inci dari negara Palestin.

2. Seluruh negara Palestin adalah wilayah yang utuh. Ia mempunyai kaitan yang rapat dengan tamadun dan tanah suci umat Islam. Ia mempunyai kedudukan yang istimewa di hati masyarakat antarabangsa dan umat Islam, di samping mempunyai kedudukan yang mulia dan penghormatan bagi semua agama.

3. Kami tidak akan mengiktiraf pendudukan Israel. Ia adalah pendirian yang berpaksikan prinsip dan moral. Kami tidak akan mengiktiraf Israel atau kehadirannya di mana-mana bahagian dari bumi Palestin tanpa mengira berapa lama pendudukan itu berlangsung. Kami yakin pendudukan ini akan berakhir. Apa juga yang berlaku di bumi Palestin termasuk pendudukan, pembinaan penempatan haram, pengyahudian, pengubahsuaian lanskap dan penipuan fakta adalah salah dan mesti dihentikan.

4. Pembebasan Palestin adalah usaha dan tanggungjawab yang sah bagi rakyat Palestin dan umat sejagat. Ia juga adalah usaha kemanusiaan yang selari dengan prinsip kebenaran dan keadilan.

5. Penentangan adalah pendekatan yang betul, tulen dan sah bagi pembebasan wilayah Palestin dan mengembalikan hak rakyat Palestin. Penentangan ini mesti seiring dengan inisiatif politik, diplomatik, media dan perundangan. Seluruh kekuatan bangsa Palestin mesti dijana ke arah pembebasan bumi Palestin.

6. Kami tidak menentang penduduk Yahudi kerana mereka berbangsa Yahudi. Kami sebaliknya menentang Zionis yang menduduki bumi Palestin. Seluruh masyarakat antarabangsa akan menentang siapa sahaja yang merampas hak rakyat Palestin tanpa mengira agama, bangsa dan keturunan.

7. Projek Zionis adalah agenda rasis, permusuhan dan pengluasan wilayah dengan cara-cara yang tidak sah dan keganasan. Oleh kerana itu mereka adalah musuh rakyat Palestin dan ancaman ke atas keselamatan mereka. Bahkan ia adalah musuh kemanusiaan dan ancaman ke atas kesejahteraan sejagat.

8. Kami akan pertahankan Baitul Maqdis dan kesucian Islam dan Kristian di sana. Kami bersama rakyat Palestin untuk mempertahankan hak rakyat Palestin, sejarah mereka, masa lalu dan masa depan mereka. Baitul Maqdis adalah pusat dan ibu negara Palestin dan disanjung di hati rakyat Palestin dan umat Islam sebagai satu kemuliaan. Israel tidak ada hak sedikit pun ke atas Baitul Maqdis dan kawasan sekitarnya bahkan pada mana-mana bahagian dari negara Palestin. Kesemua jenayah penyahudian, penempatan dan penipuan dan perampasan tidak dapat diterima sama sekali.

9. Kami berdiri teguh ke atas hak rakyat Palestin yang berada di khemah pelarian dan di luar untuk pulang ke kampung halaman dan tanah air mereka. Mereka diusir dari rumah rumah mereka dan dihalang untuk kembali samada pada tahun 1948 atau 1967. Kami menyokong rakyat Palestin yang tegas tidak berkompromi sedikit pun dalam hal ini. Di masa yang sama kami menolak semua projek penempatan semula rakyat Palestin di luar Palestin.

10. Pendirian ini menggambarkan prinsip-prinsip yang tidak akan berubah atau diubah dengan perkembangan politik yang sedang dan akan berlaku di Palestin.

Oleh itu, dengan pelancaran kempen GMJ di peringkat antarabangsa dan MyGMJ dilaksanakan di peringkat Malaysia, semoga 10 prinsip-prinsip ini dapat ditonjolkan agar perjuangan pembebasan bumi Palestin dapat diperkasakan.

*Foto: Sidang media pelancaran MyGMJ di Hotel Flamingo, Ampang

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


COVID-19: Kes kematian di Amerika Syarikat mengatasi Itali

Menurut data daripada Johns Hopkins University, terdapat peningkatan lebih 5,000 kematian dalam tempoh 24 jam hingga menyebabkan angka kematian akibat COVID-19 di seluruh dunia terus meningkat dengan mencatatkan jumlah kumulatif  sebanyak 113,362 pada pagi Isnin.

Seterusnya Itali pada kedudukan kedua dengan kematian menghampiri 20,000 orang dan Sepanyol menjadi negara ketiga mempunyai kematian tertinggi iaitu 17,113.

Perancis pula mencatatkan kes kematian sebanyak 14,412 manakala jumlah di Britain buat pertama kalinya melepasi 10,000 mangsa.

Berikutan itu, jumlah kumulatif kes positif COVID-19 di seluruh dunia kini menghampiri 1.9 juta orang dan ia mencatatkan pertambahan melebihi 80,000 kes dalam tempoh 24 jam yang lalu.

Lima negara mempunyai kes positif COVID-19 melebihi 100,000 dan AS kekal menjadi negara paling teruk terjejas dengan wabak itu apabila merekodkan 550,016 kes diikuti Sepanyol dan Itali apabila masing-masing mencatatkan 166,127 dan 156,363 kes secara keseluruhan.

Perancis dan Jerman pula berada pada kedudukan keempat dan kelima dengan mencatatkan angka jangkitan kes positif sebanyak 133,669 dan 127,459 kes.

Sementara itu, Britain mengatasi China, berada di kedudukan keenam dengan lebih 85,000 kes positif, manakala China hanya mencatatkan pertambahan 120 kes untuk berada di kedudukan ketujuh dengan 83,134 kes.


RUU GEG Versi Baharu Tidak Lagi Bersifat Menghukum

Pelaksanaan Generasi Penamat atau Generational End Game (GEG) yang akan diperkenalkan oleh kerajaan tidak lama lagi adalah GEG versi baharu yang mempunyai sifat perlindungan dan pendidikan, berbanding dengan versi awal yang sebelum ini.

GEG yang menjadi salah satu elemen penting dalam Rang Undang-undang (RUU) Akta Kawalan Tembakau dan Produk Merokok baharu ini telah dibentangkan sebagai bacaan kedua di Parlimen oleh Menteri Kesihatan pada tahun lepas.

Namun, perbahasannya terpaksa ditangguhkan kerana mendapat kecaman dan tentangan yang keras daripada ahli-ahli Parlimen lantaran sifatnya yang nampak lebih kepada ‘punitive’ (menghukum) terhadap golongan GEG.

Antara perkara yang dikritik adalah isu pemilikan produk merokok oleh golongan GEG, nilai hukuman denda yang terlalu tinggi untuk mereka, kuasa yang diberikan kepada penguat kuasa serta cara penguat kuasa memasuki premis dan memeriksa golongan GEG.

Namun, setelah RUU ini melalui beberapa persidangan Jawatankuasa (JK) Pilihan Khas Parlimen (PSC) yang dianggotai oleh ahli-ahli parlimen kedua-dua belah pihak (kerajaan dan pembangkang), pelan GEG ini sudah bertukar sifatnya lebih kepada untuk melindungi generasi baharu kita daripada terdedah kepada ancaman bahaya tabiat merokok dan vaping.

Tidak timbul lagi juga isu diskriminasi terhadap golongan GEG ini kerana hasrat serta sifat polisinya adalah untuk melindungi nyawa dan kesihatan bagi seluruh generasi yang terlibat.

Pengguguran kesalahan pemilikan, penurunan jumlah denda kepada RM500 sahaja, menjadikannya satu kesalahan yang boleh dikompaun, pengenalan perintah khidmat masyarakat dan penguatkuasaan pendidikan bagi tempoh beberapa tahun pula adalah bukti langkah yang diambil oleh kerajaan untuk menjadikan RUU ini lebih kepada satu bentuk pendidikan, kesedaran dan peringatan kepada golongan GEG ini dan orang ramai.

Pindaan-pindaan yang dilakukan terhadap GEG ini adalah selaras dengan konsep Malaysia Madani yang diilhamkan oleh Perdana Menteri, Dato’ Seri Anwar Ibrahim serta pendekatan rahmah yang dibawa beliau. Bahkan nama akta juga telah dipinda bagi menggambarkan ‘kawalan produk merokok demi kesihatan awam.’

Pelaksanaan GEG ini bukan sahaja akan dapat melindungi generasi muda madani, bahkan dapat menyelamatkan berbilion ringgit wang negara kita daripada bebanan kos perawatan penyakit akibat tabiat buruk merokok ini.

Justeru, sudah tidak bangkit lagi isu-isu yang diutarakan seperti kriminalisasi dan kezaliman kerana GEG versi baharu ini tidak lagi mengandungi elemen sedemikian setelah melalui perdebatan dan perbincangan dalam JK PSC pada penghujung tahun lepas.

Oleh itu, RUU serta pelaksanaan GEG yang akan dibentangkan oleh Menteri Kesihatan, YB Dr. Zaliha Mustafa tidak lama lagi ini mestilah disokong oleh semua pihak supaya dapat diluluskan dengan segera, agar kebaikannya dapat dimanfaatkan oleh seluruh rakyat Malaysia kini dan akan datang.

Dr Mohd Afiq Mohd Nor
Pengarah Kempen
Selangor Bebas Asap Rokok (SELBAR)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kestabilan Politik dan Kesan Kesihatan Mental Rakyat

Masalah kesihatan mental berkait rapat dengan isu deprivasi, kemiskinan dan ketidaksamaan yang merupakan penentu kesihatan sosial. Oleh itu, krisis ekonomi dan politik adalah tempoh yang berisiko tinggi kepada kesejahteraan mental sejagat.

Krisis ekonomi yang bermula pada tahun 2008 masih terus menimbulkan cabaran besar di banyak negara membangun, malah di negara maju juga.

Dari sudut sosioekonomi, kedua-dua sistem ekonomi dan sistem politik adalah faktor penentu kesihatan mental. Hakikatnya, bukan semua anggota masyarakat merasai krisis ini dan terjejas olehnya.

Kemerosotan ekonomi boleh menyebabkan gangguan kognitif dan afektif akibat gabungan banyak faktor seperti pengangguran, pengurangan saiz perkhidmatan perubatan dan sosial, serta pengurangan perbelanjaan awam.

Apabila digabungkan dengan ketidakpastian pekerjaan dan masa hadapan, kesemua ini secara amnya berisiko menyebabkan gangguan dan kecelaruan mental yang serius.

Tumpuan khusus perlu diberikan kepada golongan yang terpinggir, individu yang berhadapan dengan stigma isu kesihatan mental dan individu yang telah didiagnosis.

Golongan yang bergelut dengan masalah kewangan yang berat lebih mudah terdedah kepada masalah kesihatan mental seperti kemurungan, penyalahgunaan dadah dan alkohol, serta kecenderungan membunuh diri.

Semakin tinggi hutang yang ditanggung seseorang, semakin tinggi kebarangkalian mereka ditimpa gangguan mental.

Menurut satu kajian, selepas peningkatan kadar pengangguran, berlakunya peningkatan kadar bunuh diri di negara-negara Kesatuan Eropah dan Amerika Utara[1].

Pemimpin perlu berperanan menghadapi isu ini dengan program perlindungan sosial yang dirancang secara strategik untuk golongan yang berisiko.

Walaupun pergolakan politik mungkin tidak melibatkan kemusnahan berskala besar seperti peperangan atau pembunuhan beramai-ramai, pendedahan berterusan kepada ketidakstabilan yang kurang ekstrem mempunyai kesan buruk, khususnya kepada belia.

Pergolakan politik domestik di banyak negara baru-baru ini menyerlahkan sisi buruk ini, iaitu suasana kacau-bilau yang dihadapi oleh ramai belia.

Satu fasa penting dalam perjalanan hidup mereka yang mana keputusan kritikal tentang pelaburan dan perancangan masa depan perlu dibuat telah terjejas.

Pendedahan kepada tekanan dan konflik politik bukan sahaja boleh menjejaskan kesihatan mental individu, tetapi juga orientasi umum masa depan belia.

Kesannya, minat para belia kepada turutan persekolahan dan pendidikan tinggi ke arah pekerjaan yang memerlukan kelulusan tinggi semakin menurun.

Mereka juga cenderung mengamalkan tingkah laku berisiko yang menjejaskan trajektori pembangunan jangka panjang kehidupan mereka.

Cukuplah berita baru-baru ini yang menunjukkan lebih 70 peratus lepasan SPM tidak ingin melanjutkan pelajaran [2] menjadi bukti bahawa kesan-kesan yang disebutkan di atas sedang berlaku.

Satu kajian [3] di Amerika Syarikat ke atas 800 orang rakyat biasa mendapati bahawa lebih 25 peratus berasa tertekan apabila calon politik mereka kalah dalam pilihan raya, manakala satu perlima telah kehilangan waktu tidur kerana politik.

Selain itu, 20 peratus responden melaporkan telah mengalami keletihan kerana berita politik, dan 29 peratus melaporkan yang mereka telah kehilangan kesabaran berkaitan politik.

Bahkan dalam kajian itu, satu perempat daripada responden berkata mereka merasai kebencian terhadap mereka yang mempunyai pandangan politik yang bertentangan dan lebih daripada 20 peratus mempunyai perselisihan faham politik yang telah merosakkan persahabatan mereka.

Tambahan pula, kira-kira satu pertiga responden melaporkan yang pergolakan politik telah mencetuskan tingkah laku kompulsif pada diri mereka. Mereka mendapati kesukaran untuk berhenti mengikuti berita politik atau berhenti memikirkan tentang politik.

Kevin Smith, pengkaji daripada Fakulti Sains Politik Universiti Nebraska-Lincoln menyebut tentang fenomena ini, “Politik ialah sejenis tekanan kronik. Ia sesuatu yang dilihat dan difikirkan orang ramai secara konsisten hingga dapat menjejaskan kesihatan sosial, emosi dan juga fizikal mereka untuk jangka masa yang panjang”[4].

Pendekatan holistik terhadap cabaran kesihatan mental dalam krisis ekonomi dan politik semasa memerlukan penglibatan merentasi pelbagai sektor.

Di samping langkah-langkah kebajikan sosial yang meluas yang melangkaui isu kesihatan mental sahaja, penyediaan perkhidmatan kesihatan mental dalam rawatan asas, program pasaran buruh aktif, program sokongan keluarga dan keibubapaan, program kawalan alkohol, serta promosi modal inisiatif sosial perlu menjadi batu asas kepada kesejahteraan kesihatan mental.

Dasar yang berjaya dan mendapat kepercayaan golongan belia diiringi kesedaran akan kesan politik dapat mencegah masalah kesihatan mental dalam masyarakat awam.

Melabur dalam sistem sokongan kesihatan mental bukan hanya akan memberi manfaat pada masa ledakan ekonomi dan kestabilan politik, tetapi juga pada era kemelut.

Kita sebagai rakyat Malaysia dahagakan kestabilan ekonomi yang berkait rapat dengan kestabilan politik. Profesor Dr Ali al-Qaradaghi menyebut, “Umat yang berjaya memerlukan pemerintahan yang prihatin dan bijaksana, melaksanakan tanggungjawab, dan sentiasa mendapat sokongan rakyat.”

Islam mengajar kita agar bersungguh-sungguh dalam mengkritik sesuatu serta merujuk semula idea-idea dan pengalaman. Sebab itu, masyhur sebuah kata-kata hikmah warisan yang menyatakan, “Kembali kepada kebenaran adalah lebih baik daripada kekal dalam kebatilan.”

‘Asim Mohd Hatta adalah aktivis SAYA di bawah kelolaan IKRAM Muda Malaysia. SAYA merupakan satu inisiatif untuk memberi kesedaran isu kesihatan mental kepada masyarakat.

Tarikh : 23 September 2022
Telefon : 0137971005
E-mel : theqaleel@gmail.com

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bulan mendidik jiwa, meraih takwa

Sesungguhnya berpuasa pada bulan Ramadan yang telah diwajibkan ke atas kita sudah mula membuka tirainya pada tahun ini. Apakah kita mampu mencapai tahap takwa sepertimana yang Allah perintahkan kepada kita?

يَـٰٓأَيُّهَا ٱلَّذِينَ ءَامَنُواْ كُتِبَ عَلَيۡڪُمُ ٱلصِّيَامُ كَمَا كُتِبَ عَلَى ٱلَّذِينَ مِن قَبۡلِڪُمۡ لَعَلَّكُمۡ تَتَّقُونَ

“Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertakwa.” (Al-Baqarah: 183)

Menjadi orang bertakwa adalah kedudukan yang termulia para hamba-Nya di sisi Sang Pencipta. Takwalah yang akan membezakan kita dengan manusia yang lain kerana Allah lebih suka pada orang yang bertakwa.

“Wahai umat manusia! Sesungguhnya Kami telah menciptakan kamu daripada lelaki dan perempuan dan Kami telah menjadikan kamu berbagai-bagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam PengetahuanNya (akan keadaan dan amalan kamu).” (Al-Hujuraat: 13)

Perlu ada orang di dunia ini orang yang bertakwa kerana ketakwaanlah yang akan menjadikan kita mendapat rahmat dalam kehidupan dan sentiasa hidup dalam perdamaian dan terus bersatu merealisasikan ukhuwah antara orang-orang beriman.

“Sebenarnya orang-orang yang beriman itu adalah bersaudara, maka damaikanlah di antara dua saudara kamu (yang bertelingkah) itu dan bertakwalah kepada Allah supaya kamu beroleh rahmat.” (Al-Hujaraat: 10)

Bagaimana takwa itu diraih dan diperolehi?

Berdasarkan daripada kaedah ulama salafussoleh, sesungguhnya ketakwaan itu adalah bekal persediaan bagi para hamba menghadapi Hari Kiamat dan juga Hari Kebangkitan. Maka takwa itu adalah:

1. Takut kepada Yang Maha Agung ( الخوف من الجليل )

2. Beramal dengan (syariat) yang diturunkan ( والعمل بالتنزيل )

3. Reda dengan yang sedikit ( والرضا بالقليل )

4. Persediaan untuk Hari Kemudian ( والاستعداد ليوم الرحيل )

Takut kepada Yang Maha Agung ( الخوف من الجليل )

Ketakwaan adalah merasa takut kita kepada Allah Yang Maha Agung. Begitulah seruan dakwah para Nabi terdahulu yang mengajak kaumnya dengan rasa sayang supaya bertakwa kepada Allah dan merasa takut akan perbuatan yang telah mereka lakukan.

Kerana suatu hari nanti, pasti mereka akan menghadap di hadapan Allah dan dipersoalkan segala amalan yang telah mereka lakukan dengan sombong. Merasa takutlah pada perbuatan yang akan membawa kita terhindar daripada rahmat Allah dan kembalilah bertaubat agar dapat meraih reda-Nya serta rahmat-Nya.

“Dan (ingatlah wahai Muhammad) ketika Kami mengangkat gunung (Tursina) ke atas mereka (Bani Israil) seolah-olah gunung itu awan (yang menaungi mereka) dan mereka yakin bahawa gunung itu akan jatuh menimpa mereka, (sambil Kami berfirman kepada mereka): Terimalah dengan bersungguh-sungguh (Kitab Taurat) yang telah Kami berikan kepada kamu dan ingatlah (amalkanlah) apa yang terkandung di dalamnya, supaya kamu menjadi orang-orang yang bertakwa.” (Al-A‘raaf: 171)

Setelah kita menelusuri bulan al-Quran ini, selepas banyak helaian al-Quran kita bertilawah, kita akan menyedari bahawa kebanyakan Nabi terdahulu menyeru kaumnya dengan seruan dakwah yang sama iaitu mengajak kaumnya bertakwa kepada Allah.

Setelah melihat banyak kerosakan serta kealpaan mereka terhadap perintah Allah, mereka diajak untuk merasa takut dengan azab yang bakal Allah timpakan ke atas mereka yang telah melakukan kerosakan dan maksiat terhadap Allah.

“Dan kepada kaum Aad, (Kami utuskan) saudara mereka Nabi Hud. Dia berkata: Wahai kaumku! Sembahlah kamu akan Allah, (sebenarnya) tidak ada Tuhan bagi kamu selain daripada-Nya. Oleh itu, tidakkah kamu mahu bertakwa kepada-Nya?” (Al-A’raaf: 65)

“Ketika saudara mereka Nabi Nuh, berkata kepada mereka: Hendaknya kamu mematuhi suruhan Allah dan menjauhi larangan-Nya.” (Asy-Syu’ara: 106)

“Ketika saudara mereka Nabi Hud, berkata kepada mereka: Hendaknya kamu mematuhi perintah Allah dan menjauhi larangan-Nya.” (Asy-Syu’ara : 124)

“Ketika saudara mereka Nabi Soleh, berkata kepada mereka: Hendaknya kamu mematuhi perintah Allah dan menjauhi larangan-Nya.” (Asy-Syu’ara: 142)

“Ketika saudara mereka Nabi Lut, berkata kepada mereka: Hendaknya kamu mematuhi perintah Allah dan menjauhi larangan-Nya.” (Asy-Syu’ara: 161)

“Ketika Nabi Syuaib berkata kepada mereka: Hendaknya kamu mematuhi perintah Allah dan menjauhi larangan-Nya.” (Asy-Syu’ara: 177)

“Dan sesungguhnya Nabi Ilyas adalah daripada Rasul-rasul (Kami) yang diutus. (Ingatkanlah peristiwa) ketika dia berkata kepada kaumnya: Hendaklah kamu mematuhi suruhan Allah dan menjauhi larangan-Nya. Patutkah kamu menyembah berhala Ba’la dan kamu meninggalkan (ibadat kepada) sebijak-bijak pencipta?” (As-Saffaat: 123-125)

2. Beramal dengan (syariat) yang Diturunkan ( والعمل بالتنزيل )

Takwa boleh diraih dengan amal kebajikan yang kita lakukan selari dengan apa yang telah diperintahkan ke atas kita oleh Allah iaitu seperti dalam syariat-Nya. Janganlah kita jadi seperti Bani Israel, apabila Gunung Tursina diangkat di atas kepala mereka hanya semata-mata mereka diminta untuk berpegang bersungguh-sungguh dengan kitab Taurat supaya mereka bertakwa.

Sedangkan kita, Allah telah turunkan syariat dalam al-Quran bagi menyuluh kehidupan kita hidup dengan keamanan dan berbahagia kerana apa yang diperintahkan Allah itu meliputi seluruh kehidupan manusia.

Selagi mana kita kekal beramal dengan ikhlas seperti apa yang telah Allah perintahkan dan tidak mensyirikkan-Nya, amalan dengan anggota tubuh ini akan membuatkan kita terkesan daripada sifat takwa hati.

“(Amalkanlah perkara-perkara itu) dengan tulus ikhlas kepada Allah, serta tidak mempersekutukan sesuatu pun dengan-Nya dan sesiapa yang mempersekutukan sesuatu yang lain dengan Allah maka seolah-olah dia jatuh dari langit lalu disambar oleh burung atau dihumbankan oleh angin ke tempat yang jauh (yang membinasakan). Demikianlah (ajaran Allah) dan sesiapa yang menghormati syiar-syiar agama Allah maka (dialah orang yang bertakwa) kerana sesungguhnya perbuatan itu satu kesan daripada sifat-sifat takwa hati orang mukmin.” (Al-Hajj: 31-32)

“Wahai sekalian manusia! Beribadatlah kepada Tuhan kamu yang telah menciptakan kamu dan orang-orang yang terdahulu daripada kamu, supaya kamu (menjadi orang-orang yang) bertakwa.” (Al-Baqarah: 21)

“Dan bahawa sesungguhnya inilah jalan-Ku (agama Islam) yang betul lurus, maka hendaklah kamu menurutnya dan janganlah kamu menurut jalan-jalan (yang lain daripada Islam), kerana jalan-jalan (yang lain itu) mencerai-beraikan kamu dari jalan Allah, dengan yang demikian itulah Allah perintahkan kamu, supaya kamu bertakwa.” (Al-An’aam: 153)

3. Reda dengan yang sedikit ( والرضا بالقليل )

Ternyatalah, amal ibadah yang kita lazimi dan kita laksanakan seperti apa yang dituntut oleh Allah itu adalah semata-mata untuk memastikan kita terus berada atas landasan yang tepat untuk berhadapan dengan Allah.

Kerana itu kita bersiap sedia dengan amalan hati, yang pastinya anggota kita berhadapan dengan realiti yang lebih mencabar untuk diharungi kerana keperluan kehidupan yang serba menyempit dan menyukarkan kita untuk terus fokus beribadah.

Banyak tokoh salafussoleh yang boleh kita contohi dalam merasa cukup dengan apa yang dimiliki kerana takut melanggari amanah yang digalasnya.

Antara kisah yang masyhur sewaktu Saidina Abu Bakar as-Siddiq RA hendak wafat, beliau memerintahkan Saidatina Aisyah RA untuk menjual tanah miliknya dan duit jualan tanah itu dibayar ke baitulmal hanya semata-mata untuk menampung semula gaji yang diperolehinya semasa beliau menjadi khalifah.

Antara kisah yang masyhur juga iaitu kisah Khalifah Umar Abdul Aziz yang hanya menyalakan pelita di kediaman rasminya untuk urusan kerjanya sahaja.

Bagi orang yang bertakwa, ibadah bukanlah sekadar amalan ritual sahaja, tetapi ia membentuk jati diri mereka sehingga dengan sendirinya melaksanakan amal kebajikan di mana sahaja mereka berada. Walaupun dengan harta yang sedikit, harta itu jugalah yang akan diinfakkan semata-mata untuk bertaqarrub (mendekatkan diri) kepada Allah Taala.

“Bukanlah perkara kebajikan itu hanya kamu menghadapkan muka ke pihak timur dan barat, tetapi kebajikan itu ialah berimannya seseorang kepada Allah dan hari akhirat dan segala malaikat dan segala Kitab dan sekalian Nabi dan mendermanya seseorang akan hartanya sedang dia menyayanginya, kepada kaum kerabat dan anak-anak yatim dan orang-orang miskin dan orang yang terlantar dalam perjalanan dan kepada orang-orang yang meminta dan untuk memerdekakan hamba-hamba abdi dan mengerjanya seseorang akan sembahyang serta mengeluarkan zakat dan perbuatan orang-orang yang menyempurnakan janjinya apabila mereka membuat perjanjian dan ketabahan orang-orang yang sabar dalam masa kesempitan dan dalam masa kesakitan dan juga dalam masa bertempur dalam perjuangan perang Sabil. (Orang-orang yang demikian sifatnya), mereka itulah orang-orang yang benar (beriman dan mengerjakan kebajikan) dan mereka itulah juga orang-orang yang bertakwa.” (Al-Baqarah: 177)

Melaksanakan perintah Allah bukan kerana bulan Ramadan itu sahaja, tetapi ia dilaksanakan pada setiap masa, di mana-mana sahaja dia berada, pasti dia akan melaksanakan perintah Allah dengan apa yang dia ada, malah mendaulatkan syariat Allah yang penuh dengan kebaikan agar bumi ini disimbahi dengan kebaikan dan rahmat daripada agama yang diturunkan Allah ini.

Apakah tidak cukup apa yang ada pada kita sedangkan Allah telah menjanjikan banyak perkara yang indah sebagai balasan bagi orang bertakwa?

“Dan ditanya pula kepada orang-orang yang bertakwa: “Apakah yang telah diturunkan oleh Tuhan kamu?” Mereka menjawab: “Kebaikan”. Orang-orang yang berbuat kebaikan di dunia ini beroleh balasan yang baik dan sesungguhnya balasan negeri akhirat itu lebih baik lagi dan memanglah negeri akhirat ialah sebaik-baik negeri bagi orang-orang yang bertakwa. (Untuk mereka) Syurga-syurga “Adn”, yang mereka akan memasukinya, yang mengalir padanya beberapa sungai; mereka beroleh di dalam syurga itu apa yang mereka kehendaki; demikianlah Allah membalas orang-orang yang bertakwa.” (An-Nahl: 30-31)

“(Ingatlah) hari Kami himpunkan orang-orang yang bertakwa untuk mengadap (Allah) Ar-Rahman, dengan berpasuk-pasukan.” (Maryam: 85)

“Sesungguhnya orang-orang yang bertakwa adalah ditempatkan di dalam beberapa taman Syurga, dengan mata air-mata air terpancar padanya.” (Al-Hijr: 45)

“Sesungguhnya orang-orang yang bertakwa (akan ditempatkan) di tempat tinggal yang aman sentosa.” (Ad-Dukhan: 51)

“Sesungguhnya orang-orang yang bertakwa, ditempatkan dalam taman-taman Syurga dan nikmat kesenangan (yang tidak ada taranya).” (At-Thur: 17)

“Sesungguhnya orang-orang yang bertakwa, ditempatkan dalam taman-taman Syurga (yang indah) dan (dekat) beberapa sungai, Di tempat yang sungguh bahagia, di sisi Tuhan Yang Menguasai segala-galanya, lagi Yang Berkuasa melakukan sekehendak-Nya.” (Al-Qamar: 54-55)

“Sesungguhnya orang-orang yang bertakwa berada di tempat teduh (yang dipenuhi pelbagai nikmat) dan yang berdekatan dengan mata air-mata air (yang mengalir), serta menikmati buah-buahan dari segala jenis yang mereka ingini. (Pada ketika itu dikatakan kepada mereka): Makanlah dan minumlah kamu dengan lazatnya, disebabkan apa yang kamu telah kerjakan.” (Al-Mursalat: 41-43)

Begitu banyak janji Allah yang telah termaktub dalam al-Quran sebagai khabar gembira buat orang-orang bertakwa.

Dengan memupuk ketakwaan dalam diri kita ini, akan membuatkan kita bersiap sedia bagi menghadapi Hari Perhitungan nanti.

Merasa takut kepada Allah setiap masa dan berusaha mendekatkan diri kepada Allah, membersihkan diri daripada dosa dan maksiat, akan memelihara orang bertakwa untuk bersedia menghadapi Hari Akhirat seperti yang Allah janjikan. Mereka akan berbahagia dalam keadaan ingin bertemu dengan Allah nanti.

“(Sekiranya kamu tidak ditimpa azab di dunia), maka bagaimana kamu dapat menjaga dan menyelamatkan diri kamu kalau kamu kufur ingkar (dari azab) hari yang huru-haranya menyebabkan kanak-kanak menjadi tua beruban?” (Al-Muzammil: 17)

“Bertanyalah (kepada mereka): Adakah (azab seksa Neraka) yang demikian itu lebih baik atau Syurga yang kekal, yang dijanjikan kepada orang-orang yang bertakwa? Syurga yang sedia diuntukkan bagi mereka sebagai balasan dan tempat kembali.” (Al-Furqan: 15)

“Sifat Syurga yang dijanjikan kepada orang-orang yang bertakwa itu ialah air sungai-sungainya sentiasa mengalir di sekitar tamannya; makanannya kekal tidak putus-putus dan naungannya sentiasa teduh. Itulah kesudahan usaha orang-orang yang bertakwa, sedang kesudahan usaha orang-orang yang kafir pula ialah Neraka.” (Ar-Ra’d: 35)

“Sifat Syurga yang telah dijanjikan kepada orang-orang yang bertakwa (ialah seperti berikut): Ada padanya beberapa sungai dari air yang tidak berubah (rasa dan baunya) dan beberapa sungai dari susu yang tidak berubah rasanya, serta beberapa sungai dari arak yang lazat bagi orang-orang yang meminumnya dan juga beberapa sungai dari madu yang suci bersih dan ada pula untuk mereka di sana segala jenis buah-buahan, serta keredaan dari Tuhan mereka. (Adakah orang-orang yang tinggal kekal dalam Syurga yang sedemikian itu keadaannya) sama seperti orang-orang yang tinggal kekal di dalam Neraka dan diberi minum dari air yang menggelegak sehingga menjadikan isi perut mereka hancur? (Sudah tentu tidak sama)!” (Muhammad: 15)

Renungan buat diri kita dan sikap kita kepada orang lain untuk rasa bertakwa

Apakah janji-janji Allah yang telah termaktub dalam kitab-Nya ini tidak memberi kesan kepada kita untuk berusaha mendapatkan ketakwaan? Apalah yang ada di dunia ini jika hendak dibandingkan dengan apa yang telah Allah janjikan ini.

Kerana itulah sifat qanaah menjadi perhiasan bagi orang-orang bertakwa dengan merasakan bahawa kehidupan di akhirat adalah kampung halaman yang abadi.

Janganlah kita menunggu masa senja barulah ingin bertakwa kerana boleh jadi usia kita tidak panjang mana. Janganlah jadi seperti ahli maksiat yang menangguhkan taubat mereka kerana mereka yakin bahawa mereka masih lambat lagi untuk kembali bertemu dengan Maha Pencipta. Mereka akan memuaskan hati mereka dengan amalan yang sia-sia dan dosa sehinggalah hati mereka terus menjauh untuk bertaubat.

Maka, seharusnya kita mengajak mereka kembali kepada Allah dan sentiasa mengingatkan mereka seperti dakwah para Nabi terdahulu untuk merasa takut kepada Allah dan kembali ke pangkal jalan agar kita bersama-sama meraih takwa dan kemanisan beriman kepada Allah Taala.

Allah telah mengurniakan kita bulan Ramadan, bulan puasa, bulan al-Quran, bulan untuk membina ketakwaan dalam diri kita supaya kita bersedia menghadapi ‘hari kemudian’ selepas bulan Ramadan dengan rasa ketakwaan setiap masa.

Sehinggalah bertemu dengan bulan Ramadan yang seterusnya, kita perbaharui lagi nilai ketakwaan dalam diri kita, seterusnya kita meneruskan kehidupan kita dengan ketakwaan yang telah kita perbaharui itu, dan sehinggalah kita menemui Sang Pencipta dengan keadaan takwa yang kita telah bina dalam diri kita. Semoga kita dapat membina ketakwaan yang sebenar-benar takwa.

“Wahai orang-orang yang beriman! Bertakwalah kamu kepada Allah dengan sebenar-benar takwa dan jangan sekali-kali kamu mati melainkan dalam keadaan Islam.” (Ali-Imran: 102)

Dengan memiliki ketakwaan terhadap Rabbul Jalil, beban yang dipikul untuk membawa suruhan Allah menjadi lebih utuh dan lebih kuat sehinggakan gunung-ganang sendiri tidak sanggup memikul bebanan yakni mengajak manusia yang sukakan kepada kezaliman untuk kembali kepada Allah. Dengan bekal ketakwaan ini, ia akan menjadikan kita insan yang bahagia di kemudian hari.

“Wahai orang-orang yang beriman, bertakwalah kepada Allah dan katakanlah perkataan yang tepat (benar dalam segala perkara). Supaya Dia memberi taufik dengan menjayakan amal-amal kamu dan mengampunkan dosa-dosa kamu dan (ingatlah) sesiapa yang taat kepada Allah dan RasulNya, maka sesungguhnya dia telah berjaya mencapai sebesar-besar kejayaan. Sesungguhnya Kami telah kemukakan tanggungjawab amanah (Kami) kepada langit dan bumi serta gunung-ganang (untuk memikulnya), maka mereka enggan memikulnya dan bimbang tidak dapat menyempurnakannya (kerana tidak ada pada mereka persediaan untuk memikulnya) dan (pada ketika itu) manusia (dengan persediaan yang ada padanya) sanggup memikulnya. (Ingatlah) sesungguhnya tabiat kebanyakan manusia adalah suka melakukan kezaliman dan suka pula membuat perkara-perkara yang tidak patut dikerjakan.” (Al-Ahzab: 70-72)

Mohd Syarifuddin Abu Kassim
Ketua IKRAM Muda Kuala Lumpur

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Muktamar Tarbawi Mahasiswa Sarawak pacu dakwah di IPT

Perasmian muktamar disempurnakan oleh Ustaz Ariffin Sebli, Pengerusi Tarbiah IKRAM Sarawak. Dalam ucapan perasmian, beliau turut menyentuh fungsi serta peranan utama golongan muda dalam perjalanan dakwah Rasulullah Sallallahu ‘Alaihi Wasallam.

Slot pertama ialah berkenaan dengan “Keaslian Tarbiah” oleh Ustaz Ali Fathullah diikuti dengan tajuk “Dakwah Kampus” oleh Hj Norazmi Mat Noh, Timbalan Pengerusi JKPM Pusat yang berkongsi pengalaman dakwah di medan mahasiswa.

Muktamar diteruskan dengan bengkel oleh Saudara Amir Ismail selaku Pengerusi JKPM Sarawak pada sebelah malamnya. Bengkel ini memfokuskan kepada outcome yang diperoleh daripada penyampaian penceramah dalam dua slot sebelum ini, yang perlu diterjemahkan dalam bentuk pelan tindakan.

Muktamar Tarbawi pada hari kedua diteruskan dengan perkongsian oleh Sdr Amir mengenai “Cabaran dan Faktor Kejayaan Dakwah dan Tarbiah Kampus” yang mengupas peranan mahasiswa dalam gerak kerja dakwah kampus dan cabaran-cabaran mahasiswa di peringkat dalaman mahupun luaran.

Majlis penutup muktamar disempurnakan oleh Hj Norazmi, yang turut menyentuh usaha setiap individu untuk menubuhkan IKRAM Siswa di IPT masing-masing sebagai wadah IKRAM di kampus.

Semoga muktamar ini menjadi momentum buat semua mahasiswa memperkasakan serta melonjakkan aktivisme dakwah dan tarbiah di negeri Sarawak, dan memberi sinergi dalam menggerakkan mahasiswa dalam memimpin perubahan ummah, insya-Allah.


Perutusan Ketua Wanita IKRAM sempena Hari Wanita Sedunia

Hari Wanita Sedunia telah disambut pada  tarikh 8 Mac setiap tahun oleh wanita di serata pelusuk dunia  sejak  tahun 1911, sebagai hari untuk memberi sokongan dan  mengiktiraf  sumbangan dan peranan wanita dalam pembangunan masyarakat dunia.  Sambutan Hari Wanita di peringkat Malaysia telah dirayakan sejak tahun  1961.

Tema Hari Wanita yang dipilih oleh Pertubuhan Bangsa-bangsa Bersatu tahun ini adalah ‘Inspiring Change” atau  ‘Menginspirasikan Perubahan’. Tema ini adalah amat bertepatan kerana  wanita dan kita semua sememangnya memerlukan inspirasi berterusan  untuk  memacu perubahan, baik dalam rumahtangga, keluarga, organisasi mahupun  masyarakat amnya.

Bagi wanita muslim, risalah yang telah  disampaikan oleh Nabi Muhammad s.a.w. merupakan satu sumber inspirasi  utama yang telah mengangkat darjat wanita dan memimpin mereka untuk  memainkan peranan yang sebenar dan menurut tuntutan syariat Islam.  Sebagai Rasulullah s.a.w, beliau telah mengajar kita agar memuliakan  wanita sebagai ibu, mencintainya sebagai isteri, mendidik dan  mengasihinya sebagai anak dan melindunginya sebagai saudara kandung.

Islam telah menjamin hak-hak kehidupan  wanita yang asas, termasuk hak ke atas  identitinya sendiri, hak untuk  hidup, hak untuk mendapat pendidikan, hak bersuara, hak memiliki dan  mewarisi harta dan hak-hak kemanusiaan lainnya, malah  dianjurkan untuk  berperanan aktif dalam pembangunan keluarga dan masyarakat. Cara hidup  Islam yang dibawa oleh Nabi Muhammad s.a.w. mencetuskan fenomena  revolusi sosial yang mengubah masa depan wanita sehingga Saidina Umar  Khalifah Islam yang kedua pernah menyebutkan “Pada zaman jahiliah  kami tidak mengambil berat sedikit pun tentang wanita. Namun ketika  Islam datang dan Allah s.w.t.  menjelaskan perihal mereka, maka kami  tahu mereka mempunyai hak ke atas kami”.

Wanita Malaysia adalah di antara wanita  yang boleh dikira agak terkedepan dalam kedudukannya, berbanding dengan  beberapa negara lain di dunia. Banyak kejayaan telah dicapai oleh  wanita Malaysia berikutan daripada peluang-peluang yang lebih terbuka  diberikan kepada wanita khususnya dalam bidang pendidikan.

Namun demikian, pencapaian dan  pembelaan ini masih tidak dirasai oleh semua lapisan masyarakat wanita.  Indeks kesejahteraan dan pembangunan wanita masih menunjukkan  angka-angka yang menuntut kepada penambahbaikan dengan melakukan  perubahan. Dasar Wanita Negara yang digubal oleh kerajaan Malaysia masih  perlu penambahbaikan dalam mencapai objektif dan cara pelaksanaan  strategi tersebut.

Hakikatnya, masih ramai wanita yang belum mendapat  pembelaan yang sebenar. Beberapa petunjuk sosial menunjukkan seorang daripada tiga orang wanita  dan gadis di dunia pernah menjadi mangsa keganasan sama ada dipukul,  dijadikan habuan seks atau didera dan dianiaya melalui pelbagai cara.  Seorang dari empat orang wanita dizalimi dan didera semasa mengandung.  Di Malaysia, setiap hari secara purata enam orang wanita dan gadis  dirogol. Namun bilangan sebenar jauh lebih tinggi kerana hanya 25% kes  rogol yang dilaporkan.

Pelaksanaan dan penuatkuasaan undang-undang negara kita masih belum berupaya memberi pembelaan sebenarnya kepada wanita. Sebagai contoh, masih ramai wanita yang tidak  mendapat hak nafkah secara benar, hak sebagai isteri yang digantung  tidak bertali dan  hak mendapat keadilan dalam kehidupan berpoligami.

Di  sudut yang lain pula, walaupun kemasukan pelajar wanita ke institusi  pengajian tinggi melebihi angka 65% di kebanyakan institusi berbanding  pelajar lelaki, namun penglibatan wanita dalam sektor pembuatan polisi dan keputusan tertinggi masih jauh dari tahap 30% yang disasarkan kecuali di dalam sektor awam. Sebagai  contoh hanya 10.4% ahli Parlimen Malaysia terdiri dari wanita dan 49.5%  wanita negara ini bekerja dan menyumbang kepada negara, namun  menurut  kajian oleh Thornton pada 2011, bilangan mereka yang menduduki jawatan  kanan hanyalah sekitar 20%.

Mengimbangi antara tuntutan kerjaya  dan keluarga masih menjadi satu cabaran kehidupan bagi wanita berkerjaya  disebabkan ketiadaan sistem sokongan yang membolehkan wanita menyahut  cabaran ini. Walaupun banyak dasar mesra wanita telah diumumkan oleh  pihak kerajaan namun pelaksanaannya masih jauh dari apa yang  sepatutnya. Jurang di antara ketetapan dasar dengan pelaksanaan ini  perlu dirapatkan. Perjuangan ini untuk memartabatkan kaum wanita ini  memerlukan sokongan padu dari semua pihak termasuk kaum lelaki.

INSPIRASI PERUBAHAN WANITA PERTUBUHAN IKRAM MALAYSIA

Dengan ini, sempena sambutan Hari Wanita Sedunia 2014, Wanita IKRAM menginspirasikan perubahan berikut dilakukan:

Wanita Pertubuhan IKRAM Malaysia juga telah menyediakan satu dokumen PIAGAM WANITA ISLAM yang menghuraikan prinsip asas pengiktirafan terhadap peranan, tanggungjawab dan hak wanita dan lelaki dalam semua aspek pembangunan diri, keluarga, masyarakat dan negara bagi mewujudkan umat pertengahan (ummatanwasatan).

Ianya menjelaskan secara khusus, asas perjuangan kaum wanita masa kini dengan memartabatkan peranan dan sumbangan kaum wanita dalam sebuah keluarga yang merupakan unit penting dalam masyarakat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aktiviti Menarik Di Karnival Kita Anak Malaysia

Debaran menanti menjelang Karnival Kita Anak Malaysia (KAMI) yang julung kali dianjurkan Pertubuhan IKRAM Malaysia pada Jumaat, 16 September ini di Universiti Teknologi Malaysia (UTM) Kuala Lumpur, Jalan Sultan Yahya Petra.

Bermula pada jam 7.30 pagi hingga 5.00 petang, acara kemuncak Sambutan Bulan Kebangsaan 2022 ini menyediakan banyak aktiviti menarik yang sesuai untuk semua lapisan masyarakat pelbagai bangsa, agama, budaya dan latar belakang serta peringkat umur.

Di karnival KAMI, terdapat aktiviti kebudayaan dan seni mempertahankan diri pelbagai bangsa iaitu silat, wusyu, silambam dan urumi melam, juga senaman serta permainan dan pameran yang menarik untuk seisi keluarga.

Selain itu, terdapat aktiviti selari sepanjang hari bermula 10.00 pagi hingga 4.30 petang iaitu Zon Interaktif (permainan kebudayaan), pelbagai permainan dan pertandingan di Zon Kanak-kanak dan khidmat kesihatan di Zon Kesihatan, di samping gerai makanan, food truck dan reruai pameran.

Lebih menarik, para pengunjung karnival ini berpeluang untuk memenangi cabutan bertuah dengan hadiah terkumpul berupa pelbagai barangan bernilai RM6,000, dengan hadiah utama adalah basikal lipat yang bernilai RM1,200.

Seluruh rakyat Malaysia pelbagai bangsa dan agama dijemput untuk bersama-sama hadir dan memeriahkan Karnival Kita Anak Malaysia (KAMI) pada Hari Malaysia nanti.

Untuk maklumat lanjut karnival, sila layari https://www.karnivalkami.com/.


Pemergian Syeikh Jum’ah Amin: Takziah dari IKRAM

Pertubuhan IKRAM Malaysia (IKRAM) merakamkan rasa sedih dan dukacita dengan pemergian Naib Mursyid Am Ikhwan Muslimin, Syeikh Jum’ah Amin Abdul Aziz, yang telah kembali ke rahmatullah pada 24 Januari 2015 di Kota London.

IKRAM mengucapkan takziah kepada pimpinan Ikhwan Muslimin dan keluarga Syeikh Jum’ah Amin. Syeikh Jum’ah Amin pernah melawat Malaysia selepas kejatuhan Presiden Hosni Mubarak.

Foto: Lawatan Syeikh Jum’ah Amin di Al-Amin Gombak dan Hira’ Jeram serta ceramah di UPM

Beberapa ceramah telah diadakan semasa lawatan tersebut. Antara kemuncaknya adalah perasmian surau Pusat Pendidikan Al-Amin Gombak yang surau itu kemudiannya diberi nama Surau Syeikh Jum’ah Amin.

Syeikh Jum’ah Amin adalah antara generasi awal Ikhwan yang sempat bersama dengan pengasasnya Imam Hassan Al Banna.

Pemergian beliau merupakan kehilangan kepada dunia khususnya umat Islam yang masih banyak perlukan pengalaman dan tunjuk ajar beliau. Moga rohnya ditempatkan bersama para syuhada’ dan solehin.


Memaknai hikmah dalam berdakwah

Kitab al-Quran yang merupakan kalam Allah telah menggariskan beberapa manhaj dakwah dengan sempurna dan jayanya. Dengan syarat, manhaj tersebut diguna pakai dalam konteks dakwah yang tepat dan bersasaran.

Meskipun dakwah tidaklah diukur kejayaannya berdasarkan bilangan ramai yang memeluk Islam, namun dakwah tanpa arah tujuan akan menjadikan kita sekadar hebat di mulut, megah di nama tapi hakikatnya kosong belaka.

Oleh itu, Allah SWT berfirman dalam surah an-Nahl ayat 125 yang bermaksud :

“Serulah ke jalan Tuhanmu (Wahai Muhammad) dengan hikmah kebijaksanaan dan nasihat pengajaran yang baik dan berbahaslah dengan mereka (yang Engkau serukan itu) dengan cara yang lebih baik; sesungguhnya Tuhanmu Dia lah jua yang lebih mengetahui akan orang yang sesat dari jalannya, dan Dia lah jua yang lebih mengetahui akan orang-orang yang mendapat hidayah petunjuk.”

Berdasarkan garis panduan dan metode di atas, baginda Nabi SAW telah menyebarkan dan menyampaikan dakwahnya secara tersusun dan memberi kesan semasa baginda berada di Mekah meskipun segelintir kecil sahaja dalam kalangan Quraisy yang menerima dakwah baginda Nabi SAW. Garis panduan tersebut antaranya adalah berdakwah melalui cara berhikmah.

Dalam kitab Lisan al-‘Arab, menurut bahasa, perkataan al-hikmah berasal daripada pecahan kata hakama, yang pada asalnya penggunaan kata hakama ini merujuk kepada makna larangan, tegahan yang bertujuan menghalang sesuatu daripada meresap. Manakala dari sudut istilah pula, al-hikmah membawa maksud ilmu yang bersifat jitu, mantap, tepat, sahih dan bernas.

Menurut Imam al-Ghazali dalam kitabnya Ihya’ ‘Ulum ad-Din, perkataan hikmah ialah suatu keadaan jiwa atau nafsu yang dengannya sesuatu yang tepat dapat dibezakan berbanding sesuatu yang salah dalam seluruh perbuatan hamba yang dipilih sendiri. Sa’id Hawwa pula menyatakan hikmah ialah pendapat dan perkataan yang sahih dan jitu.

Sayyid Qutb dalam membicarakan tentang soal hikmah dalam berdakwah ini, beliau menyatakan tiga perkara utama yang memerlukan pemerhatian dalam kita menggunakan kaedah hikmah dalam berdakwah.

Tiga perkara utama yang harus kita perhatikan ialah pertama, persekitaran sosial dan taraf kemasyarakatan, keduanya, laras bahan dan material dakwah yang akan disampaikan, dan ketiganya, pendekatan yang sesuai dan munasabah dengan kepelbagaian cara dan metode yang boleh membangkitkan semangat.

Berhikmah dalam berdakwah bukanlah bermakna perlu berlemah-lembut, cakap perlahan-perlahan dan penuh sopan walaupun sebahagian perbuatan tersebut merupakan suatu tuntutan dalam Islam.

Hikmah yang perlu kita fahami ialah berhikmah dengan konteks keadaan, suasana dan sasaran yang tepat. Oleh kerana itu, berhikmah dalam konteks dakwah mempunyai perincian yang perlu kita kuasai dan fahami.

Sebagai contoh, berhikmah dengan pelaksanaan hukum Islam seperti hudud, menjadi tuntutan kepada kita untuk berdakwah menyampaikan Islam terlebih dahulu, memberikan kefahaman, membuka ruang dialog dan mesti bersedia menerima pandangan yang berbeza.

Keadaan ini akan lebih berhikmah, tersusun berbanding kempen hukum Islam tanpa memberikan penjelasan yang akhirnya, boleh mengundang perasaan fobia terhadap Islam.

Begitu juga berhikmah dalam keadaan memberikan keutamaan untuk beramal. Sebahagian orang Islam yang kaya dan dermawan, suka memberikan sumbangan membina masjid-masjid dengan begitu banyak.

Ia suatu yang terpuji. Namun, sekiranya kita melihat dari sudut keutamaan, ada lebih baiknya juga kita yang kaya-raya ini menyalurkan sumbangan kepada gerakan yang berdakwah menyebarkan Islam.

Sepertimana yang telah disebut oleh Dr Yusuf al-Qaradawi dalam kitab beliau Fiqh al-Awlawiyyat: Dirasah Jadidah fi Daw’ al-Quran wa al-Sunnah, beliau menyatakan bahawa:

“Saya melihat ada orang Islam yang berhati mulia menderma wang untuk membina sebuah masjid dalam sebuah negeri yang penuh dengan masjid-masjid yang mungkin menelan belanja setengah atau jutaan dolar.”

“Akan  tetapi,  apabila ia diminta sumbangan sebesar itu, separuhnya  atau  seperempat  daripada   jumlah   itu   untuk mengembangkan   dakwah   Islam,   membanteras   kekufuran  dan kemusyrikan,  mendukung  kegiatan   Islam   untuk   menegakkan syariat  agama,  atau  kegiatan-kegiatan  lain  yang memiliki tujuan besar yang mungkin ada tokoh-tokohnya tetapi tidak mempunyai sumber kewangan, orang-orang  yang  memberi bantuan pembangunan  masjid  di  atas  hampir  seperti  orang pekak  dan  tidak  memberikan  reaksi  sama  sekali kerana mereka lebih percaya kepada membina bangunan daripada  membangunkan manusia.”

Demikian juga berhikmah dalam berpolitik dan membentuk negara. Berpolitik dan membentuk negara dengan berhikmah juga merupakan suatu ruang konteks dakwah yang boleh dipraktikkan. Meskipun sistem hari ini jauh daripada sistem khilafah, namun ini tidak bermakna kita menolak kesemuanya yang tidak islamik.

Desakan keadaan hari ini yang berubah menuntut kita agar bertindak memasuki sistem tersebut akan membuka ruang dakwah baharu, kita boleh membuktikan bagaimana Islam sangat toleransi, damai dan membawa mesej-mesej keharmonian tanpa memperjudikan prinsip Islam sebenar.

Marilah kita kembali memahami makna al-hikmah dalam konteks dakwah yang pelbagai. Berdakwah bukan sahaja di kerusi-kerusi forum, di meja kuliah, di kaca televisyen, di Internet, bahkan di mana sahaja kita berada, di sebalik apa jua lapangan dan bidang yang kita ceburi.

Janganlah kita menghilangkan makna al-hikmah dalam diri kita. Semoga Allah meredai dan memberkati segala usaha baik kita selama ini menyebarkan Islam.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Macron cuba cetus provokasi, tidak hormat umat Islam – Erdogan

“Kenyataan Macron bahawa Islam sedang dalam krisis di sebuah kota dengan populasi Muslim yang besar, adalah provokasi serta tidak menghormati sensitiviti umat Islam,” ujarnya pada Selasa lalu.

Tambahnnya, kenyataan presiden Perancis yang menggesa penstrukturan semula Islam itu sebagai tidak sopan dan kasar.

Beliau turut menyatakan bahawa banyak negara Barat telah menjadi ‘penaja rasisme dan anti-Islamisme’.

“Mereka yang mencetuskan isu perkauman dan Islamofobia telah melakukan kesalahan yang paling besar terhadap masyarakatnya.”

“Hari ini, Islam adalah agama yang berada dalam krisis di seluruh dunia, kita tidak melihat ini di negara kita sahaja,” ujar Macron dalam ucapannya pada Jumaat lalu yang menimbulkan respons Erdogan.

Macron turut menyatakan perancangannya untuk mempertahankan nilai-nilai ‘sekular’ Perancis daripada apa yang dikatakannya sebagai ‘radikalisme Islamis’.

Rang undang-undang yang mengukuhkan lagi pemisahan gereja dan negara itu akan dibentang pada Disember ini bagi mengeluarkan unsur-unsur agama dalam pendidikan dan sektor awam di Perancis.

Dalam perkembangan berkaitan, Erdogan menjelaskan bahawa racun perkauman, diskriminasi dan Islamofobia merebak di negara-negara Barat yang menjadi buaian demokrasi selama bertahun-tahun.

“Tempat kerja orang Islam di negara-negara Barat terkena serangan rasis hampir setiap hari dan wanita Muslim terdedah kepada serangan verbal dan fizikal di jalanan, pasar dan sekolah kerana mereka bertudung.”

“Hampir setiap hari kami menerima berita serangan, penafian hak dan pembuangan pekerja kerana mereka adalah orang Turki dan Muslim.”

Menurutnya, selain umat Islam, kumpulan lain dengan identiti etnik, manifestasi dan fahaman agama yang berlainan juga dipengaruhi oleh amalan seperti itu dan keganasan neo-Nazi mensasarkan warga negara Turki, pendatang Afrika dan Asia, Muslim dan Yahudi.

“Kami menyaksikan bahawa fanatik ideologi seperti ISIS meracuni pemikiran masyarakat Eropah semakin tidak terkawal,” ujar Erdogan sambil menekankan bahawa serangan yang mensasarkan masjid dan tempat ibadah agama lain telah mencapai tahap yang tidak dapat dibayangkan di negara-negara Barat.

Pada tahun ini, telah berlaku insiden membakar kitab al-Quran di Sweden, mengoyaknya di Norway dan mempromosikan karikatur yang menghina Nabi Muhammad SAW atas nama kebebasan akhbar di Perancis.

Begitu juga serangan di sebuah masjid disebabkan pengganas menyebabkan 52 orang telah terbunuh di Christchurch, New Zealand tahun lalu, yang mana secara tidak langsung telah mendedahkan ancaman yang dihadapi umat manusia.

Erdogan menjelaskan bahawa serangan yang mensasarkan nilai-nilai dan kesucian umat Islam diabaikan dengan alasan kebebasan berfikir.

“Terdapat usaha untuk mencabar reputasi ahli politik yang bercakap benar, untuk menimbulkan permusuhan terhadap mereka dan ini adalah salah satu alasan permusuhan terhadap orang Turki dan Muslim yang telah dipacu oleh beberapa pemimpin dan media Eropah dalam beberapa tahun terakhir ini.”

Menurut Erdogan, menyerang umat Islam telah menjadi salah satu cara terpenting yang digunakan oleh ahli politik Eropah untuk menutup kelemahan mereka sendiri.

“Beberapa presiden dan perdana menteri sekarang beralih kepada dasar murahan ini yang diterapkan oleh kumpulan rasis pada masa lalu untuk mendapatkan suara dalam pilihan raya dan Macron telah menyertai kumpulan ini,” tegas Erdogan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…